Ibu, Ini 5 Jenis Vitamin Yang Diperlukan Anak, Jadikan Mereka Lebih Sihat!

Si kecil diberikan makanan yang kaya dengan pelbagai nutrien. Namun, ada sesetengah kanak-kanak mungkin memerlukan
vitamin tambahan
. Jom ketahui jenis-jenis vitamin untuk anak 1 tahun ke atas.

Untuk mendapatkan lebih banyak info tentang Keibubapaan, sila dapatkannya
di sini.

Vitamin anak untuk otak

Bagi kanak-kanak yang diberikan pilihan daripada setiap kumpulan makanan asas bersama peluang bereksperimen dengan pelbagai rasa, warna dan tekstur, pasti mereka mendapat
pemakanan seimbang
 serta kaya vitamin.

Walau bagaimanapun untuk sesetengah kanak-kanak, suplemen mungkin penting untuk diberikan.

Mineral dan/atau vitamin untuk anak 1 tahun ke atas mungkin diperlukan jika amalan diet keluarga anda menghadkan kumpulan makanan tertentu.

Sebagai contoh, jika keluarga anda vegan – mengamalkan diet sayuran yang ketat termasuk tidak mengandungi makanan berasaskan haiwan seperti telur atau
makanan tenusu
.

Ini kerana terdapat keperluan mineral dan vitamin anak untuk otak yang mungkin kekurangan dalam diet vegan ini.

Antaranya
vitamin B12
,
vitamin D
, zat besi, vitamin A, kalsium, zink dan riboflavin.

Tempoh kanak-kanak adalah masa kritikal untuk pertumbuhan dan perkembangan otak, jadi pengambilan suplemen dan vitamin tertentu mungkin disyorkan.

Memenuhi keperluan vitamin harian juga penting untuk membantu menjaga
kesihatan anak
 dan mengelakkan jangkitan penyakit.

Sebagai contoh, riket, merupakan penyakit di mana tulang menjadi lemah dan cacat serta dikaitkan dengan
pengambilan vitamin D
 yang tidak mencukupi.

Ia juga boleh berlaku jika anak tidak mendapat pendedahan cahaya matahari yang mencukupi – terutamanya pada kanak-kanak yang mempunyai kulit berpigmen lebih gelap.

Jenis-jenis vitamin untuk anak 1 tahun ke atas

Berikut adalah beberapa suplemen tambahan serta vitamin anak untuk otak dan tumbesaran yang diperlukan:

#1. Vitamin A

Vitamin A penting untuk bayi dan kanak-kanak. Terdapat kemungkinan ada si kecil yang tidak mendapat vitamin ini dengan secukupnya.

Ia diperlukan untuk
sistem imunisasi tubuh yang sihat
,
membantu penglihatan
 dalam cahaya malap dan menjaga
kesihatan kulit si kecil
.

Sumber vitamin A yang baik termasuklah:

Produk tenusu

Lobak merah, ubi keledek dan mangga

Sayuran hijau gelap seperti bayam, kubis dan brokoli

Vitamin untuk anak 1 tahun ke atas #2. Vitamin D

Vitamin D
 hanya terdapat dalam beberapa jenis makanan seperti ikan berlemak dan telur. Ia juga ditambah dalam beberapa makanan seperti sapuan roti dan bijirin sarapan pagi.

Tetapi sukar untuk dapat memenuhi keperluan vitamin ini melalui makanan sahaja.

Sumber utama vitamin D adalah cahaya matahari pada kulit. Tetapi dalam masa yang sama, pastikan anda
menjaga keselamatan kulit anak di bawah sinaran matahari.

#3. Vitamin C

Vitamin C penting untuk kesihatan umum dan
sistem imun si kecil
. Ia juga membantu tubuh mereka menyerap zat besi.

Sumber vitamin untuk anak 1 tahun ke atas yang baik adalah seperti:

Oren

Kiwi

Strawberi

Brokoli

Tomato

Lada benggala

Baca juga:

4. Vitamin B12

Jenis vitamin ini berfungsi menjaga kesihatan sel-sel saraf dan darah, sekali gus membantu menghasilkan DNA – bahan genetik dalam semua sel.

Kekurangan vitamin B12 boleh
menyebabkan anemia
 yang dikenali sebagai anemia megaloblastik, yang menjadi punca individu letih dan lemah.

Sekiranya anak tidak makan atau hanya mengambil sedikit makanan berasaskan haiwan, suplemen B12 adalah penting!

Vitamin untuk anak 1 tahun ke atas #5. Zat besi

Adalah sejenis mineral dan komponen utama protein yang memindahkan oksigen daripada paru-paru ke tisu.

Zat besi juga penting untuk pertumbuhan
 dan perkembangan, metabolik dan fungsi sel, sintesis hormon serta tisu penghubung.

Terdapat 2 jenis zat besi – heme dan bukan heme.

Daging, makanan laut dan ayam mengandungi kedua-dua jenis zat besi ini. Manakala tumbuhan dan makanan yang diperkaya hanya mengandungi zat besi bukan heme.

Untuk anak 1 tahun hingga 3, memerlukan 7 mg zat besi sehari. Jadi diet pemakanan harian mereka harus mengandungi:

Daging tanpa lemak

Makanan laut

Kekacang

Sayur-sayuran

Bijirin penuh

Bijirin diperkaya

Dalam masa yang sama sertakan juga makanan yang mengandungi vitamin C secara semula jadi seperti betik, lada benggala, brokoli, strawberi dan nanas.

Ini kerana seperti dinyatakan tadi, vitamin C membantu dalam proses penyerapan zat besi.

Memastikan keperluan vitamin untuk anak 1 tahun ke atas mencukupi

Cara terbaik memastikan nutrien serta vitamin anak untuk otak dan tumbesaran mencukupi adalah dengan memberikan mereka pelbagai makanan berkhasiat dalam diet harian.

Gabungkan buah-buahan, sayur-sayuran, bijirin, protein tanpa lemak, lemak sihat dan produk tenusu (jika anak tidak
mempunyai alahan laktosa
) dalam pemakanan harian mereka.

Diet yang sihat dan seimbang juga haruslah menghadkan pengambilan gula tambahan dan makanan diproses serta lebih memfokuskan buah secara keseluruhan berbanding jus buah.

Jika anda berasakan
anak tidak mendapat nutrisi mencukupi
 melalui pemakanan semata-mata, suplemen dan vitamin boleh menjadi kaedah selamat serta berkesan untuk memenuhi keperluan nutrien harian.

Untuk mengetahui dengan lebih khusus vitamin untuk anak 1 tahun ke atas yang sesuai dan terbaik, berbincanglah dengan doktor.


Bayi Menyusu Turut Berisiko Dehidrasi? Parents, Kenal Pasti 17 Tanda Ini & Cara Atasinya

Benarkah bayi juga boleh mengalami masalah kekurangan air? Jika benar, apakah tanda dehidrasi pada anak yang boleh dikenal pasti serta cara mengatasinya?

Baca lebih lanjut tentang Keibubapaan
di sini.

Bayi boleh mengalami masalah kekurangan air

Untuk beberapa bulan pertama kehidupan, bayi hanya bergantung kepada diet cecair, sama ada
melalui penyusuan susu badan
 atau
susu formula
.

Walaupun si manja kerap menyusu, tetapi ada risiko untuk mereka mengalami masalah kekurangan air atau penyahhidratan, sama seperti individu dewasa.

Dehidrasi atau penyahhidratan
 bermaksud bayi anda kehilangan terlalu banyak air dan tidak dapat minum (susu) secukupnya untuk menggantikannya dengan segera.

Saiz tubuh yang kecil menjadikan mereka lebih mudah kehilangan air dan mengalami penyahhidratan.

Dalam kes serius, ia boleh membahayakan jika tidak dirawat.

Jadi adakah sebarang tanda dehidrasi pada anak yang boleh ibu kenal pasti?

Tanda dehidrasi pada anak

Umumnya, tanda dehidrasi pada anak dehidrasi berbeza bergantung kepada jumlah kehilangan air yang dialami anak.

Ia juga berbeza pada
bayi baru lahir
, bayi dan kanak-kanak.

Tanda dehidrasi pada anak baru lahir:

Bahagian ubun-ubun bayi
 tenggelam.

Tidur terlalu lama
 (lebih daripada kebiasaan walaupun untuk seorang bayi).

Mata kelihatan tenggelam.

Menangis dengan hanya sedikit atau tiada air mata.

Meragam.

Tangan dan kaki yang sejuk atau berubah warna.

Kulit berkedut.

Tanda dehidrasi pada bayi dan kanak-kanak:

Tiada keinginan bermain.

Penat atau meragam.

Lampin kering untuk tempoh 6 jam atau lebih.

Mata tenggelam.

Tangisan tanpa atau sedikit air mata.

Mulut kering.

Sembelit atau sukar/kurang membuang air besar
 (jika masalah kekurangan air disebabkan
tidak minum air secukupnya
).

Tangan sejuk.

Pernafasan pantas.

Degupan jantung yang laju.

Punca dehidrasi pada anak

Bayi baru lahir

Bayi baru dilahirkan sering mengalami sedu
 apabila pertama kali belajar menghisap susu.

Mereka juga mungkin berdepan kesukaran untuk menelan dan mencerna susu.

Hakikatnya, bayi yang
mengalami masalah berkaitan lekapan puting
 dan kesukaran menghisap susu adalah situasi biasa.

Disebabkan itu, adakalanya
bayi kehilangan berat badan
 pada minggu pertama kehidupan mereka.

Punca lain:

Bekalan susu ibu rendah
 pada minggu awal selepas bersalin

Bayi tidak dapat menyedut susu dengan baik
pada puting ibu
 atau puting botol

Bayi kerap terjeluak atau muntah susu

Susu badan ibu tidak seimbang atau bercampur air dan garam (keadaan jarang berlaku)

Bayi dan kanak-kanak

Bayi yang sudah besar dan kanak-kanak mempunyai punca kehilangan air yang hampir sama.

Kebiasaannya berlaku apabila
mereka tidak sihat seperti selesema
, sakit perut, dan mengalami intoleransi atau
alahan kepada makanan.
 Ini boleh mengakibatkan dehidrasi.

Faktor penyebab lain:

Cirit-birit

Muntah

Berpeluh

Demam

Keadaan terlalu panas

Rawatan rumah cegah tanda dehidrasi pada anak

Kaedah untuk cegah penyahhidratan bergantung kepada penyebabnya dan umur anak, seperti:

Penyusuan badan lebih kerap

Lakukan
penyusuan secara berkala
 walaupun si manja mungkin mengalami masalah dalam teknik lekapan.

Biarkan bayi anda mencuba untuk menyusu dan berehat sebentar apabila mereka tampak letih.

Cuba menyusukan anak kembali selepas 15 minit atau lebih.

Gunakan botol susu atau
dropper feeding

Jika bayi sukar menyusu badan,
pamkan susu
 dan berikannya menggunakan botol atau
dropper feeding
.

Andai susu badan tidak mencukupi, berikan susu formula sebagai tambahan. Ini pastinya dapat membantu mengatasi dehidrasi.

Cuba susu formula berbeza

Sekiranya bayi menyusu susu formula, anda boleh cuba menukarkan jenama lain dan lihat perbezaannya pada bayi.

Pakaian malam yang ringan

Seandainya anak mudah mengalami peluh pada waktu malam atau ketika tidur, pakaikan pakaian yang membolehkan mereka mudah bernafas.

Penggunaan air suam

Sekiranya si kecil mengalami demam, tuamkan badan mereka menggunakan air suam. Ia dapat membantu mengurangkan masalah kekurangan air dalam badan.

Aiskrim

Untuk mengatasi masalah dehidrasi, berikan anak lebih banyak cecair dan aiskrim pastinya pilihan terbaik.

Hasilkan ais krim sendiri daripada jus atau puri buah-buahan.

Makanan berjus

Jika tidak mahu berikan aiskrim, maka anda boleh
membiarkan anak makan buah-buahan dan sayur-sayuran
.

Terdapat pelbagai pilihan buah-buahan seperti tembikai, oren, timun atau tomato.

Kesimpulan

Bayi dan kanak-kanak mudah terdedah untuk mengalami kekurangan air kerana faktor saiz tubuh yang kecil.

Tanda dehidrasi pada anak boleh terjadi apabila mereka mengalami cirit-birit atau muntah.

Penyahhidratan yang serius boleh berlaku dan ia keadaan bahaya untuk si kecil.

Lakukan pemeriksaan doktor dengan segera sekiranya si manja demam panas atau mengalami simptom kehilangan air.

[health_tool_article id=”75895″]


Chiropractic: Rawatan Keadaan dengan Sistem Muskuloskeletal

Kiropraktik (
chiropractic
) adalah amalan perubatan bagi merawat masalah dengan sistem muskuloskeletal. Fokus utamanya adalah penjaaan tulang belakang. Sistem muskuloskeletal terdiri daripada otot, tulang, sendi, tulang rawan dan tendon. Ia berfungsi menyokong tubuh seseorang, membolehkan seseorang bergerak dan melindungi organ.

Ahli kiropraktik memberi tumpuan kepada merawat tulang belakang dengan menggunakan tangan mereka untuk memeriksa dan merawat keadaan kesihatan yang berkaitan dengan tulang, otot dan sendi (masalah muskuloskeletal).

Manipulasi kiropraktik: Kaedah utama terapi kiropraktik

Manipulasi kiropraktik adalah penggunaan tekanan pada tulang belakang seseorang atau bahagian lain dari tubuh mereka oleh doktor atau ahli kiropraktik. Tekanan ini membolehkan pakar kiropraktik/kiropraktor (
chiropractor
) untuk menyesuaikan dan memperbaiki penjajaran tulang belakang. Manipulasi kiropraktik bertujuan untuk mengurangkan kesakitan dan meningkatkan fungsi mekanikal, atau cara seseorang bergerak.

Kebanyakan kajian mengenai kiropraktik telah memberi tumpuan kepada manipulasi tulang belakang. Manipulasi tulang belakang memberi manfaat kepada mereka yang mengalami sakit belakang dan juga dapat membantu sakit kepala, sakit leher, keadaan sendi atas dan bawah, dan gangguan terkait
whiplash
.

Kesan sampingan daripada manipulasi tulang belakang boleh termasuk sakit kepala sementara, keletihan, atau ketidakselesaan di bahagian-bahagian tubuh yang dirawat. Terdapat laporan jarang komplikasi serius seperti strok, tetapi sama ada manipulasi tulang belakang punca sebenarnya komplikasi ini adalah tidak jelas.

Keselamatan tetap menjadi tumpuan penting dalam penyelidikan yang berterusan. Maklumkan penyedia penjagaan kesihatan anda tentang pendekatan kesihatan pelengkap yang anda gunakan. Memberi gambaran penuh tentang apa yang anda lakukan untuk menguruskan kesihatan anda. Ini akan membantu memastikan penjagaan yang terselaras dan selamat.

Apa yang anda perlu tahu mengenai kiropraktik

Anggap pakar kiropraktik sebagai doktor yang menjaga sebarang kesakitan otot, sendi atau tulang. Jadi, adalah penting untuk anda memberitahu mereka mengenai apa-apa kesakitan yang anda alami kerana ini boleh membantu mereka mengenal pasti potensi masalah serius yang memerlukan rawatan.

Berikut adalah tiga perkara yang perlu anda tahu tentang apa yang mereka boleh dan tidak boleh lakukan:

1. Kiropraktor tidak menetapkan ubat

Adalah penting untuk anda mengetahui bahawa kiropraktor tidak menetapkan ubat-ubatan. Kebanyakan orang lebih suka atau memilih mengambilan ubat berbanding mengubah gaya hidup. Walau bagaimanapun, pendekatan alternatif juga boleh membantu pesakit mengawal kesihatan mereka.

Kiropraktor mungkin menetapkan:

Terapi

tisu lembut:
 Untuk merehatkan otot, melegakan kekejangan dan melepaskan ketegangan di fascia (tisu penghubung yang mengelilingi setiap otot)

Pelarasan (
Adjustments
):
 Untuk menyesuaikan sendi dan meningkatkan pergerakan secara perlahan-lahan

Joint bracing/taping (e.g., Kinesio taping)
:
 Untuk menyokong sendi atau otot lutut semasa peyembuhan

Senaman dan regangan:
 Memulihkan dan mengekalkan pergerakan

Rujukan kepada pakar perubatan integratif:
 Untuk panduan diet dan pemakanan bagi mengurangkan keradangan dan menggalakkan penurunan berat badan

2. Kiropraktor tidak hanya merawat belakang dan leher

Kiropraktor boleh merawat sakit di mana-mana di dalam badan, termasuk di kepala dan rahang, bahu, siku dan pergelangan tangan, pinggul dan pelvis, dan lutut dan pergelangan kaki.

Keseluruhan sistem muskuloskeletal dan merawat punca masalah. Kiropraktor bukan sahaja memastikan sendi bergerak dengan betul, tetapi juga memastikan otot-otot di sekeliling berfungsi dengan baik.

Selepas doktor menilai kesakitan anda, kiropraktor boleh menawarkan penjagaan pelengkap untuk kebanyakan masalah biasa seperti:

Sakit kepala

Kebanyakan sakit kepala dan migrain disebabkan oleh ketegangan di rahang. Mungkin pesakit tidak sedar bahawa mereka mengetap rahang mereka pada waktu malam. Jadi, melegakan ketegangan otot rahang boleh meningkatkan aliran darah, yang akhirnya membantu mengurangkan sakit kepala.

Plantar fasciitis

Podiatrists biasanya mengesyorkan orthotics dan urutan untuk melegakan sementara keadaan kaki yang menyakitkan ini. Tetapi kiropraktor juga memastikan sendi di kaki bergerak, kemudian berdiri atau berjalan untuk menilai sebab-sebab lain yang mungkin. Kadang-kadang lutut atau belakang adalah masalah sebenar, yang mempengaruhi cara pesakit berjalan, yang akhirnya menyebabkan
plantar fasciitis.

Kesakitan bahu yang umum

Jika kesakitan bahu berterusan tetapi MRI tidak menunjukkan masalah, kiropraktik akan menilai otot-otak di sekeliling bilah bahu. Mereka juga boleh mengenalpasti tulang rusuk yang dihadkan dan mengelakkan bahu bergerak dengan betul.

3. Kiropraktor memberi tumpuan kepada pencegahan

Matlamat penjagaan kiropraktik adalah untuk memulihkan kesihatan anda dalam jangka masa panjang, dan bukan untuk melegakan simptom dalam jangka pendek. Jadi kiropraktor akan bertanya cara anda bergerak sepanjang hari (berdiri, duduk, berjalan) dan bagaimana anda tidur pada waktu malam.

Belajar bagaimana posisi anda di meja, apabila anda berdiri dan bergerak, dan apabila anda berada di atas katil. Kemudian memasukkannya ke dalam rutin harian anda boleh menjadi tidak ternilai untuk menghalang masalah masa depan.

Oleh itu, jika anda mempunyai masalah yang melibatkan sistem muskuloskeletal, kiropraktor boleh menawarkan kaedah rawatan alternatif bgai membantu keadaan anda.

Hello Health Group
 tidak memberikan nasihat, diagnosis atau rawatan perubatan.


Fakta Menarik Mengenai Susu Formula!

Umum mengetahui bahawa susu ibu merupakan sumber makanan yang terbaik untuk bayi anda. Namun begitu, ada sesetengah wanita yang tidak disarankan untuk menyusukan bayi dengan susu badan akibat beberapa halangan seperti penyakit. Hakikatnya, anda tidak perlu risau kerana susu formula juga mempunyai manfaat terhadap anda dan bayi. Ikuti artikel ini untuk mengetahui fakta menarik mengenai susu formula.

Bayi yang menyusu susu formula lebih gembira

Kajian yang menggunakan 300 bayi berusia 3 bulan sebagai subjek menunjukkan bayi yang disusukan dengan susu formula cenderung untuk senyum dan ketawa lebih daripada yang menyusu badan dan kurang mengalami masalah tantrum.

Bayi yang menyusu susu formula tidak membenarkan anda untuk tidur lebih lama

Meskipun susu formula memerlukan masa yang lebih untuk dicernakan dan berada dalam perut bayi lebih lama, ini tidak bermakna anda akan mempunyai lebih masa untuk tidur.

Bayi yang menyusu susu formula lebih cepat membesar

Kajian yang menggunakan anak monyet menunjukkan bahawa bayi yang menyusu susu formula akan membesar lebih cepat dan lebih besar berbanding bayi yang menyusu badan. Pengkaji mempercayai ia adalah disebabkan susu formula mempunyai lebih protein berbanding susu ibu.

Susu formula dapat membantu proses menyusu badan

Kajian mendapati bahawa bayi berusia 3 bulan yang pernah menyusu susu formula tambahan akan menyusu badan lebih lama berbanding bayi yang hanya menyusu badan.

Bayi yang menyusu susu formula akan menumbuhkan tulang yang lebih kuat

Susu formula mempunyai kandungan vitamin D yang lebih daripada susu ibu. Ini menyebabkan bayi yang menyusu susu formula akan menumbuhkan tulang yang lebih kuat berbanding bayi yang menyusu badan.

Anda boleh bertukar-tukar jenama susu formula

Anda boleh menukar-nukar jenama susu formula asalkan ia selamat dan sihat untuk diminum oleh bayi anda. Sebarang perubahan jenama ini tidak akan mendatangkan ketidakselesaan kepada bayi anda.

Anda boleh menggunakan susu formula soya sebagai alternatif

Buat bayi yang mempunyai alahan kepada susu lembu, susu soya merupakan jawapannya. Meskipun soya mengandungi
phytoestrogen
 yang merupakan punca kepada akil baligh yang terlalu awal, ada kajian yang mengatakan bahawa susu formula soya tidak akan mendatangkan sebarang kesan kepada bayi.

Susu formula dan susu ibu tidak banyak berbeza

Bukti sanitifik menunjukkan bahawa tidak terdapat sebarang perbezaan statistik yang ketara di antara bayi yang menyusu susu formula dengan bayi yang menyusu badan.

Anda tidak perlu memanaskan susu formula sebelum memberikannya kepada bayi

Memanaskan susu formula tidak mendatangkan sebarang kesan kesihatan kepada bayi anda sama ada positif atau negatif. Ia hanyalah untuk keselesaan bayi anda.

Apakah kelemahan susu formula?

Susu formula juga mempunyai kelemahan. Kajian mendapati bahawa bayi yang menyusu susu formula lebih cenderung untuk menghidap obesiti. Memandangkan susu formula ini mempunyai banyak nutrien untuk tumbesaran bayi, ia juga boleh menyebabkan bayi menjadi gemuk dan besar. Selain itu, puting botol juga lebih mudah dihisap berbanding puting ibu. Ini sekaligu akan mengakibatkan pengambilan susu yang melebihi had sepatutnya.

Antara kelemahan yang lain adalah bayi yang menyusu susu formula lebih cenderung untuk kerap jatuh sakit. Ini kerana susu formula tidak mempunyai antibodi yang sangat diperlukan oleh bayi untuk melawan infeksi. Menurut kajian, hanya 14 peratus bayi yang menyusu susu formula akan menjangkau usia 1 tahun tanpa pernah jatuh sakit.

Memilih antara susu formula dengan susu ibu adalah mencabar bagi ibu bapa. Fakta-fakta ini mungkin dapat membantu anda untuk membuat pilihan yang terbaik. Seeloknya, berbincanglah dengan doktor anda untuk mengetahui apa yang terbaik buat anda dan bayi.

Hello Health Group
 tidak menyediakan nasihat perubatan, diagnosis, atau rawatan.


Rawatan alternatif tekanan darah tinggi

Hypertension atau tekanan darah tinggi adalah penyakit berbahaya, yang mampu membawa kepada strok,  serangan jantung, kegagalan jantung dan masalah buah pinggang. Matlamat rawatan adalah untuk menurunkan kadar tekanan darah dan memelihara organ penting daripada terjejas. Selain ubat-ubatan, gaya hidup memainkan peranan penting untuk merawat masalah “hipertensi”.

Bergantung kepada diagnosis, pembekal perkhidmatan kesihatan akan membantu anda untuk membuat perancangan bagi anda untuk mengawal tekanan darah anda. Sekiranya anda berada dalam kalangan penghidap tekanan darah tinggi primer, anda hanya perlu mengubah gaya hidup anda. Kombinasi antara ubatan dan gaya hidup sihat akan memberikan kesan yang terbaik. Antara amalan yang perlu anda ikuti untul mengawal tekanan darah tinggi termasuklah;

Mengamalkan diet sihat

Diet yang harus diamalkan oleh penghidap “hipertensi” mestilah diet yang rendah kandungan garam. Seorang dewasa yang sihat tidak boleh mengambil kandungan garam melebihi 2300 miligram sehari, iaitu kira-kira satu sudu teh. Sekiranya anda penghidap “hipertensi”, kandungan garam yang anda ambil sehari mestilah kurang daripada 1500 miligram. Adalah digalakkan untuk anda memeriksa label untuk memilih makanan yang rendah kandungan garam. Selain itu, mereka yang menghidapi tekanan darah tinggi haruslah mengikuti plan diet DASH. Berkenaan diet ini, anda digalakkan mengambil lebih buah-buahan, sayur-sayuran dan produk tenusu jenis rendah lemak; mengurangkan makanan berlemak tepu dan lemak penuh.

Mengamalkan aktiviti fizikal

Mengamalkan aktiviti fizikal sangat membantu dalam menggurangkan tekanan darah tinggi dan banyak lagi masalah berkenaan kesihatan. Penghidap “hipertensi” harus berbincang dengan doktor untuk mengetahui tahap & jenis senaman yang bersesuaian. Secara umumnya, doktor akan mengesyorkan pesakit untuk melakukan senaman sekurang-kurangnya 30 minit setiap hari atau beberapa hari dalam seminggu. Bagaimanapun, tahap & jenis senaman yang berbeza akan memerlukan jumlah masa yang berbeza. Aktiviti yang terbaik yang harus diamalkan ialah senaman aerobic seperti berjalan pantas.

Mengekalkan berat badan sihat

Berat badan yang sihat membantu mengawal tekanan darah dan mengurangkan risiko penyakit lain juga. Kurangkan berat badan sekiranya anda berada pada tahap obesiti atau terlebih berat. Pengurangan berat badan berkait dengan kolestrol, berat badan yang berurang akan memperbaiki tekan darah, mengurangkan kolestrol LDL dan menigkatkan kolestrol HDL. Index berat badan atau BMI, yang mengukur kaitan antara berat badan dan ketinggian juga merupakan index yang berguna untuk mengawal berat badan anda. Berbincanglah dengan pakar perubatan anda untuk mengetahui dengan lebih lanjut.

Kawal pengambilan alkohol

Lebih banyak alkohol yang anda ambil, tahap tekanan darah dan tahap trigliserida juga akan meningkat. Trigliserida ialah sejenis lemak yang terkandung di dalam darah. Selain itu,alkohol juga membekalkan kalori kepada tubuh yang menyebabkan berat badan bertambah. Jumlah alkohol yang disarankan untuk lelaki ialah tidak melebih dua gelas manakala satu gelas untuk wanita. Satu gelas ialah 12 auns bir, 5 auns wain atau 1.5 auns arak.

Kawal stress

Stress mampu membawa impak negative terhadap mental dan fizikal anda, yang juga menyumbang kepada peningkatan tekanan darah. Anda boleh mengamalkan beberapa cara untuk menenangkan diri dan mencari kekuatan untuk berhadapan dengan masalah. Mendengar muzik, melakukan aktiviti fizikal, dan meditasi adalah pilihan yang baik. Selain itu, Yoga atau Tai chi boleh membantu mengawal pernafasan, kemarahan, kepenatan dan gangguan dalam fikiran anda.

Saintis sedang mengkaji perubahan faktor tekanan darah tinggi , menghasilkan cara dan ubat-ubatan untuk mengawalnya. Mungkin pada masa akan datang , vaksin yang baru akan ditemui untuk mengelakkan “hipertensi”. Satu-satunya perkara yang anda mampu lakukan pada masa ini adalah belajar untuk hidup dengannya. Rawatan alternatif yang dinyatakan di atas adalah cara yang mudah bagi anda.


Baby Tak Berak 2 Hari, Bahaya Ke? Parent Perlu Faham Tentang Pergerakan Usus Bayi

Sebelum mempunyai cahaya mata, pasti ramai yang membayangkan timbunan lampin yang dipenuhi najis. Jadi apabila
baby
 tak berak 2 hari, pastinya anda tertanya-tanya jika ada sesuatu yang tidak kena.

Untuk mendapatkan lebih banyak info tentang Keibubapaan, sila dapatkannya
di sini.

Kekerapan bayi menyusu badan berak

Sebelum mengetahui sama ada
baby
tak berak 2 hari keadaan yang patut dibimbangkan atau tidak, jom kita fahami mengenai kekerapan bayi membuang air besar.

Terdapat pelbagai variasi ‘normal’ apabila berkaitan kekerapan pergerakan usus, terutamanya pada
bayi yang menyusu
 dan ia akan berubah apabila mereka membesar.

Bagi bayi baru lahir yang menyusu badan, mereka biasanya akan membuang air besar selepas hampir setiap
sesi penyusuan
, biasanya menyamai lapan atau 10 kali sehari.

Mengapa begitu kerap? Refleks gastrokolik mereka masih belum matang. Bermaksud usus besar menghantar isyarat untuk mengosongkan perut apabila dipenuhi makanan.

Selepas beberapa minggu, jadual membuang air besar bayi menyusu akan berubah. Mereka akan berak antara tiga atau empat kali sehari.

Apabila bayi berusia lebih 6 minggu, mereka mungkin berak kurang daripada itu – mungkin hanya seminggu sekali.

Ini kerana
susu ibu
 mempunyai keseimbangan nutrisi yang sempurna untuk bayi. Jadi ia diserap dengan baik oleh badan, menjadikan hanya sedikit sahaja sisa yang terbuang.

Anda biasanya tidak perlu bimbang melainkan warna atau konsistensi najis bayi tampak tidak normal.

Baca juga:

Kekerapan bayi minum susu formula berak

Bagaimana jika
baby
 tak berak 2 hari minum susu formula
?

Pengambilan susu formula
 menyebabkan najis bergerak melalui usus pada kadar yang lebih perlahan. Keadaan itu sekali gus menyebabkan si manja biasanya kurang kerap membuang air besar.

Bahkan najis mereka juga lebih besar dan lebih berbau daripada najis bayi yang menyusu badan.

Semasa
peringkat baru lahir
, bayi yang diberikan susu formula mungkin berak sekitar tiga atau empat kali sehari.

Selepas beberapa bulan, si manja mungkin akan melakukan pergerakan usus antara satu hingga empat kali sehari atau kurang daripada itu. Ia bergantung kepada
sistem pencernaan
unik si kecil.

Berapa lama bayi boleh tidak membuang air besar?

Dalam tempoh
24 jam selepas dilahirkan,
 setiap bayi harus membuang najis mekonium sekurang-kurangnya sekali. Selepas itu pergerakan usus bayi adalah berbeza-beza.

Sekiranya anda bimbang mengenai kekerapan bayi membuang air besar, lakukan rundingan dengan
pakar kanak-kanak
.

Baby
 tak berak 2 hari, perlukah risau?

Sekiranya kalian bimbang si manja tidak membuang air besar dalam tempoh dua hari, bertenang.

Tidak berak selama dua hari adalah normal, khususnya jika bayi menyusu badan. Manakala untuk si manja yang diberikan susu formula, ia mungkin disebabkan perubahan dalam formula atau menambah formula dalam
pemakanan bayi
.

Biasanya jika bayi dalam keadaan sihat, tidak berak untuk satu atau dua hari bukanlah sesuatu yang perlu dibimbangkan selagi mereka menyusu dengan baik dan membuang air besar semula selepas itu.

Baby
 tak berak 2 hari: Fahami tanda sembelit

Penting untuk ibu bapa mengetahui bahawa jika bayi meneran atau kemerahan ketika hendak membuang air besar, ia tidak semestinya petanda mereka
mengalami sembelit.

Ia boleh menjadi perkara biasa untuk bayi menunjukkan simptom tersebut dan mempunyai pergerakan usus dan najis yang normal.

Bayangkan anda sedang membuang air besar dalam keadaan terlentang – itulah situasi si manja. Malah membuang air besar itu juga sebenarnya merupakan satu kemahiran baharu untuk bayi.

Namun adalah tidak mustahil untuk bayi mengalami sembelit. Selain tidak selesa semasa membuang air besar, tanda sembelit lain adalah seperti:

M
erag
am

Najis keras atau kering

Meneran untuk membuang air besar

Lebih banyak meludah daripada biasa

Menangis
 ketika berak

Kenapa bayi boleh kembung perut dan sembelit pada masa sama?

Adakah bayi sembelit boleh
membuang angin
? Ya, ini kerana sembelit tidak menghalang bayi daripada kentut.

Bayi yang mengalami sembelit mungkin akan menangis lebih kerap daripada biasa. Ini bermakna mereka boleh menelan lebih banyak udara, menyebabkan lebih gas dalam perut.

Pengumpulan najis dalam usus bayi yang baru lahir juga boleh menghasilkan lebih banyak gas.

Baby
 tak berak 2 hari: Bantu pergerakan usus si manja

Sembelit yang tidak dirawat akan menyukarkan lagi si manja membuang air besar.

Oleh itu, jika anda mengesyaki sembelit punca ketidakselesaan bayi, beberapa petua di rumah ini boleh anda lakukan untuk melegakannya.

Jika bayi masih belum mengambil
makanan pejal
, anda boleh memberikan 30 hingga 59 mL jus buah seperti pir, prun atau epal, sekali sehari. Hentikan pemberian jus jika najis bayi menjadi terlalu cair.

Sekiranya si manja sudah mula makan, berikan mereka pu
ri bu
ah pir, pic atau prun. Jika bayi makan bijirin, mungkin anda boleh menukarkannya dengan oat, gandum atau barli. Bijirin beras boleh menyebabkan sembelit bagi sesetengah si kecil.

Ada kalanya memberikan
bayi mandian
air suam dapat membantu merehatkan mereka. Anda juga boleh melakukan urutan lembut untuk merangsang pergerakan usus si manja.

Jika
baby
 tak berak 2 hari dan berterusan mengalami sembelit walaupun setelah melakukan perubahan diet atau disertai dengan gejala lain – seperti muntah atau lemah badan – lakukan pemeriksaan doktor untuk lebih kepastian mengenai keadaan bayi.


Benarkah Bayi Yang Aktif Bergerak Dalam Kandungan Akan Lasak Sewaktu Membesar?

Kebanyakan janin aktif bergerak sekitar minggu ke-7 kehamilan, tetapi hanya selepas sekitar 16 hingga 18 minggu si ibu akan merasakan pergerakan terutamanya bagi ibu yang kali pertama mengandung.

Baca lebih lanjut tentang Kehamilan
di sini.

Kaitan pergerakan janin dan keadaan ibu

Kajian terbaru menunjukkan bahawa janin bergerak lebih banyak sebagai tindak balas kepada tekanan yang dihadapi si ibu dan juga apabila si ibu gembira. Janin yang lebih aktif juga didapati mencapai skor yang lebih tinggi pada
ujian kematangan otak
dan mempunyai kawalan pergerakan tubuh yang lebih baik selepas lahir.

Apa yang kurang diketahui ialah pergerakan janin ini juga mungkin memberi kesan kepada ibu, berkemungkinan melatihnya untuk menyedari kehadiran anaknya dan juga menyesuaikan dengan corak aktivitinya sebagai persediaan untuk
 kehidupan selepas lahir.

Janet DiPietro di Johns Hopkins University di Baltimore, Maryland, dan rakan-rakannya mendapati bahawa setiap kali janin bergerak, jantung ibu berdegup lebih cepat dan sistem saraf simpatetiknya
menerima rangsangan
 – walaupun dia tidak sedar akan pergerakan janin tersebut.

Walaupun kepentingan dapatan kajian ini belum jelas, tetapi ini menunjukkan
hubungan ibu dan janin
 merupakan dua hala. Badan ibu memberi kesan kepada janin dan janin juga memberi kesan kepada si ibu.

Sistem saraf simpatetik mengawal tindak balas lari atau lawan (fight-or-flight response) serta memainkan peranan penting dalam mengekalkan fungsi dalaman badan yang normal. Oleh itu,  hubungan dua hala ini mungkin mengajar si ibu untuk memberi perhatian kepada bayi mereka.

Janin yang aktif bergerak akan lasak sewaktu membesar?

Terdapat beberapa kebenaran tentang kenyataan bahawa janin yang aktif bergerak akan menjadi
kanak-kanak yang aktif
 dan lasak sewaktu membesar. Pun begitu, hasil kajian tidak menunjukkan dapatan yang konsisten.

Dalam satu kajian di Israel, aktiviti 22 pasangan kembar antara 11 dan 14 minggu kehamilan dikaji dan didapati bahawa secara umum, kembar yang dikesan lebih aktif oleh ultrabunyi didapati lebih sukar diuruskan, tidak dapat diramalkan dan sangat aktif pada usia 3 dan 6 bulan selepas kelahiran, mengikut penilaian oleh para ibu.

Sementara itu, dalam kajian yang lebih besar dan lebih awal, DiPietro mendapati bahawa walaupun janin lelaki yang lebih aktif pada 36 minggu menjadi kanak-kanak yang lebih aktif, sebaliknya berlaku kepada perempuan.

Persamaan yang didapati ialah janin yang lebih aktif bergerak sewaktu dalam
 kandungan membesar
menjadi kanak-kanak yang lebih mudah berinteraksi dengan mainan atau orang asing pada usia 2 tahun, tanpa mengira jantina mereka.


Apakah itu Psikosis?

Psikosis ialah sejenis gangguan mental yang serius dan digambarkan sebagai fikiran dan emosi tidak stabil dan ia menandakan bahawa individu yang mengalaminya sudah hilang hubungan dengan dunia sebenar.

Kemungkinan Psikosis

Psikosis boleh berlaku dalam kalangan pesakit mental.
 Beberapa kemungkinan termasuklah:

Psikosis disebabkan oleh ubat
. Menggunakan atau berhenti daripada mengambil ubatan terutamanya ganja/kanabis dan amphetamine, boleh menyebabkan simptom psikosis berlaku dan berterusan untuk jangka masa pendek ataupun panjang.

Psikosis reaktif sebentar
. Simptom psikosis ini muncul secara mengejut selepas pesakit mengalami tekanan major dalam kehidupannya. Pesakit biasanya pulih dengan cepat.

Skizofrenia
. Ia adalah penyakit dimana simptomnya berterusan sekurang-kurangnya enam bulan. Kebanyakan pesakit menjadikan hidup mereka gembira dan bermakna dan mereka berjaya pulih sepenuhnya.

Gangguan bipolar
. Pesakit mengalami simptom psikosis sebagai sebahagian daripada gangguan tersebut.

Kemurungan psikosis
. Simptom psikosis berlaku pada individu yang mengalami kemurungan tahap sangat serius.

Simptom

Simptom lazim ialah:

Peringkat awal:

         Sukar menumpukan perhatian;

         Murung;

         Perubahan tidur – tidur terlalu sedikit atau terlalu banyak

         Bimbang;

         Curiga;

         Menjauhkan diri daripada keluarga dan kawan-kawan;

         Mula berfikir dan mempercayai perkara luar biasa.

Peringkat akhir:

         Delusi/khayal;

         Halusinasi;

         Percakapan tidak teratur-mengubah topic secara tidak tentu arah;

         Kemurungan;

         Gelisah;

         Fikiran dan perbuatan membunuh diri;

         Sukar berfungsi

Punca-punca

Terdapat lebih daripada satu faktor yang menyebabkan masalah ini berlaku. Antaranya ialah:

         Penyakit otak seperti Parkinson, Huntington dan gangguan kromosom,

         Tumor atau cyst otak,

         Dementia termasuk Alzheimer,

         HIV, syphilis dan jangkitan lain pada otak,

         Beberapa jenis epilepsi/sawan,

         Strok/lumpuh

Diagnosis dan ujian-ujian

Psikosis ialah sejenis simptom, dan ia bukan sejenis penyakit. Diagnosis ialah untuk mengenalpasti bahawa sakit dan symptom adalah komponen penyakit. Pekerja kesihatan membuat diagnosis berdasarkan maklumat perubatan dan sejarah keluarga serta pemeriksaan fizikal.

Rawatan

Terapi

Terapi ini penting untuk merawat masalah kesihatan. Sesetengah terapi lazim dibuat termasuklah:

Terapi perilaku kognitif (CBT).
 CBT mengajar seseorang untuk menilai dengan kritis pengalaman mereka untuk menentukan bahawa penaglaman tersebut betul-betul terjadi ataupun tidak

Supportive psychotherapy
. Pakar terapi cuba untuk memaksa individu tersebut berfikir secara sihat dan mengurangkan konflik dalaman.

Cognitive enhancement therapy

(CET). Ia meningkatkan fungsi kognitif seperti kebolehan untuk berfikir secara teratur adalah tujuan utamanya.

Pendidikan psikologi dan sokongan keluarga.
Ia membantu individu yang mengalami psikosis dan keluarga mereka bekerja bersama, berkolaboasi, menyelesaikan masalah dan belajar antara satu sama lain
.

Ubat-ubatan

Generasi pertama atau antipsikosis tipikal.
 Ubat ini akan menyebabkan masalah pergerakan, sama ada jangka masa pendek (dystonia) atau jangka masa panjang (tardive dyskinesia) dan kekakuan otot.

Generasi kedua, antipsikotik atipikal.
 Ubat ini  dipanggil atipikal kerana menghalang dopamine dan menyebabkan gangguan pergerakan.

Anda mungkin berminat untuk membaca artikel:

Simptom Kekurangan Vitamin A

Tanda Anda Kekurangan Vitamin

Tanda-tanda Kekurangan Vitamin C


Ada Banyak Punca Perut Kerap Masuk Angin? Lakukan 7 Cara Ini, Gerenti Berkesan!

Anda kerap alami perut kembung lebih-lebih lagi jika tidak bersarapan pagi
?
Baca info ini dan ketahui petua perut masuk angin yang mungkin boleh bantu anda kurangkannya.

Baca lebih lanjut tentang Sistem Penghadaman
di sini.

Apakah yang dimaksudkan dengan perut masuk angin?

Perut masuk angin berlaku
apabila saluran gastrousus anda dipenuhi dengan udara ataupun gas
. Ia membuatkan anda berasa seperti kenyang, perut penuh atau bengkak pada perut.

Perut juga mungkin akan berasa agak keras dan sakit. Selain itu, anda juga mungkin akan kerap mengalami sendawa dan perut anda turut berbunyi disebabkan oleh gas yang terkumpul.

Apakah punca terjadinya perut masuk angin?

Terdapat beberapa sebab yang menjadi punca perut masuk angin. Antaranya ialah:

#1. Udara dan gas di dalam perut

Ini adalah punca yang biasa dan paling kerap berlaku. Gas biasa berkumpul dalam perut terutamanya selepas anda makan.

Pengumpulan gas dalam perut ini berlaku apabila makanan sedang dicerna atau sewaktu anda menelan udara ketika sedang makan atau minum.

Sebagai contoh, lebih banyak udara ditelan sekiranya anda makan atau minum dengan laju, mengunyah gula-gula getah atau merokok.

#2. Perut masuk angin disebabkan oleh beberapa keadaan kesihatan

Terdapat beberapa keadaan kesihatan yang turut boleh menjadi punca anda mengalami kemasukan angin ke dalam perut.

Antaranya ialah:

Sindrom iritasi usus (IBS)

Penyakit radang usus, seperti kolitis ulseratif atau penyakit Crohn

Gangguan gastrousus yang lain (FGID)

Pedih ulu hati

Intoleransi makanan

Kenaikan berat badan

Fluks hormon (terutamanya untuk wanita)

Giardiasis (jangkitan parasit usus)

Gangguan makan seperti anorexia nervosa atau bulimia nervosa

Faktor kesihatan mental seperti tekanan, kegelisahan, kemurungan, dan lain-lain

Beberapa kesan pengambilan ubat-ubatan

Pertumbuhan berlebihan atau kekurangan bakteria dalam saluran gastrousus

Pengumpulan gas

Pergerakan usus yang diubah

Transit gas terjejas

Refleks perut yang tidak normal

Hipersensitiviti viseral

Malabsorbsi makanan dan karbohidrat

Mengalami sembelit

#3. Penyebab daripada keadaan kesihatan yang lebih serius

Perut masuk angin juga boleh berpunca daripada beberapa keadaan kesihatan yang lebih serius berbanding keadaan kesihatan di atas. Ini termasuklah:

Pengumpulan cecair patologi di rongga perut yang disebabkan oleh kanser, penyakit hati,
kegagalan buah pinggang
, atau kegagalan jantung kongestif

Penyakit seliak, atau intoleransi gluten

Kekurangan pankreas, yang menyebabkan pencernaan terganggu

Saluran GI yang berlubang, yang menyebabkan pengeluaran gas, bakteria saluran GI normal, dan kandungan lain ke dalam rongga perut

Apakah petua perut masuk angin yang boleh dilakukan?

Terdapat beberapa petua perut masuk angin yang boleh diamalkan jika alami perut masuk angin. Berikut adalah 7 cara paling mudah:

#1. Jangan makan terlalu banyak dalam satu-satu masa

Sekiranya anda sering makan dengan banyak dan menyebabkan perut rasa tidak selesa selepas makan,
cuba kecilkan saiz hidangan anda.

#2. Kenal pasti sebarang alahan atau intoleransi pada jenis makanan tertentu

Apabila anda makan sebarang jenis makanan yang boleh menyebabkan intoleransi
, ia akan menyebabkan penghasilan gas yang lebih banyak dalam perut lalu menyebabkan kembung perut.

 Begitu juga jika anda mempunyai sebarang alahan terhadap jenis makanan tertentu.

Antara jenis makanan yang mungkin diambil perhatian adalah seperti laktosa, fruktosa, telur dan gandum.

#3. Elakkan menelan udara dan juga gas

Sebagai contoh,
elakkan pengambilan minuman bergas kerana minuman ini mengandungi gas karbon dioksida.

Gas daripada minuman ini akan keluar apabila cecair sampai ke bahagian perut anda.

Selain itu, petua perut masuk angin yang seterusnya dalah mengelak aktiviti merokok, mengunyah gula-gula getah atau makan dengan laju.

#4. Elakkan makanan yang boleh menyebabkan penghasilan gas yang banyak

Sesetengah jenis makanan boleh menyebabkan penghasilan gas yang banyak dalam perut anda.

Ini termasuklah jenis makanan yang tinggi kandungan serat seperti kekacang, lentil dan juga bijirin penuh.

#5. Ambil suplemen enzim pencernaan

Petua perut masuk angin yang seterusnya adalah melalui pengambilan suplemen enzim seperti Lactase atau Beano yang didapati di farmasi.

Ini bagi membantu mencernakan karbohidrat yang tidak dapat dicernakan oleh perut.

#6. Petua perut masuk angin dengan elak punca sembelit

Bagi mengelakkan sembelit,
ambil lebih banyak sumber serat larut seperti avokado
, brokoli dan juga keledek.

Selain itu, jika anda mengambil
makanan yang kaya dengan kandungan serat
, anda juga mestilah minum banyak air atau melakukan lebih banyak aktiviti fizikal agar tidak mengalami sembelit.

#7. Petua perut masuk angin guna minyak pudina

Minyak pudina adalah salah satu bahan semula jadi yang dipercayai mampu mengurangkan kekejangan otot perut yang boleh menyebabkan kembung perut.

Pelbagai kajian telah menunjukkan bahawa minyak pudina boleh mengurangkan simptom sindrom iritasi usus termasuklah kembung perut.

Kesemua cara-cara yang dinyatakan ini adalah mudah untuk dilakukan dan tidak memerlukan sebarang kos yang tinggi.

Oleh itu, perut masuk angin kini bukanlah satu perkara yang menjadi kerisauan anda pada masa akan datang.


Keratoconus

Definisi

Apakah itu keratoconus?

Keratoconus berlaku apabila kornea anda – lapisan mata anda yang jernih berbentuk seperti kubah – menipis dan perlahan-lahan membonjol keluar dalam bentuk kon.

Kornea yang berbentuk kon akan menyebabkan penglihatan yang kabur dan sensitif terhadap cahaya dan silau. Keratoconus selalunya menjejaskan kedua belah mata dan terjadi kepada individu berumur 10 sehingga 25 tahun. Keadaan ini mungkin akan bertambah teruk selama 10 tahun atau lebih.

Pada peringkat awal keratoconus, anda masih boleh membetulkan masalah penglihatan dengan kanta mata atau kanta sentuh yang lembut. Kemudian anda mungkin boleh menggunakan kanta yang telap gas atau sebagainya. Jika keadaan anda sampai ke tahap yang teruk, anda mungkin memerlukan transplan kornea.

Berapakah kebarangkalian keratoconus?

Keratoconus adalah lazim terjadi. Sila berhubung doktor anda untuk maklumat lanjut.

Tanda

Apakah tanda-tanda keratoconus?

Tanda-tanda keratoconus mungkin akan berubah semasa penyakit ini menjadi lebih teruk. Di antaranya adalah:

Penglihatan kabur

Mata menjadi sensitif terhadap cahaya terang dan silau, ini akan menyukarkan pemanduan di waktu malam

Kekerapan menukar kekuatan kanta mata

Berlaku kabur penglihatan atau gangguan penglihatan secara tiba-tiba

Mungkin terdapat tanda-tanda yang tidak disenaraikan di atas. Jika anda mempunyai sebarang pertanya berkaitan tanda-tanda tertentu, sila rujuk doktor anda untuk keterangan lanjut.

Bilakah saya harus berjumpa dengan doktor?

Sila berjumpa doktor anda (pakar ophtalmology atau optometri), jika penglihatan anda terganggu secara mendadak, kerana ini mungkin disebabkan oleh lengkungan mata menjadi tidak sekata (astimatism). Doktor anda mungkin akan melihat kepada tanda-tanda keratoconus semasa ujian penglihatan mata.

Jika anda ingin menjalani pembedahan mata laser-assisted in-situ keratomileusis (LASIK), doktor anda akan memeriksa tanda-tanda keratoconus sebelum menjalani permbedahan tersebut.

Punca

Apakah punca keratoconus?

Serat-serat protein yang halus dikenali sebagai kolagen membantu memegang kornea pada tempat asalnya dan menghalangnya daripada menggelembung. Ketika serat-serat ini menjadi lemah, mereka tidak dapat mempertahankan bentuk asal kornea dan kornea berubah menjadi bentuk kon.

Keratoconus adalah disebabkan oleh pengurangan anti-oksida pelindung di dalam kornea. Sel-sel kornea menghasilkan bahan buangan yang berbahaya, seperti ekzos kereta. Umumnya, anti-oksida akan membuang bahan buangan ini dan mempertahankan serat kollagen. Sekiranya tahap anti-oksida berkurangan, kolagen akan menjadi lemah dan kornea akan menggelembung.

Keratoconus berlaku di kalangan ahli keluarga. Jika anda mempunyainya dan mempunyai anak-anak, seeloknya adalah untuk menjalankan pemeriksaan mata seawal umur 10 tahun. Penyakit ini akan menjadi teruk dengan mendadak dalam kalangan individu yang mempunyai masalah kesihatan, termasuklah penyakit alahan. Ia mungkin berkaitan dengan menggosok mata secara berpanjangan.

Keratoconus sering terjadi pada umur remaja. Ia boleh terjadi kepada kanak-kanak ataupun orang dewasa berumur 30 tahun. Ia juga mungkin berlaku kepada orang yang berumur 40 tahun ke atas tetapi ia adalah jarang.

Perubahan ini boleh berhenti pada bila-bila masa ataupun berlaku selama berpuluh-puluh tahun. Adalah sukar untuk meramal perubahan penyakit ini. Kebanyakan pesakit yang mempunyai keratoconus akan menjejaskan penglihatan di kedua belah mata, mungkin pada tahap yang berbeza-beza. Ia selalunya berlaku di sebelah mata pada permulaan dan kemudian menular ke mata yang lain.

Serat kolagen akan menjadi tegang kepada keratoconus yang parah dan menyebabkan parut yang berlebihan. Jika bahagian belakang kornea terkoyak, ia akan menggelembung dan mengambil masa berbulan-bulan untuk bengkak tersebut pulih. Keadaan ini selalunya akan menyebabkan parut besar di bahagian kornea.

Faktor risiko

Apakah yang meningkatkan risiko saya terhadap keratoconus?

Terdapat banyak faktor risiko terhadap keratoconus, di antaranya:

Mempunyai keturunan keluarga yang mengidap keratoconus

Menggosk mata anda dengan kasar

Mempunyai kondisi yang tertentu, seperti retinitis pigmentosa, Down syndrome, Ehlers-Danlos syndrome, rinitis alergi, dan asma

Diagnosis dan rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimanakah keratoconus didiagnosis?

Untuk mendiagnosis keratoconus, doktor anda (pakar ophthalmologis) akan melihat kepada rekod kesihatan anda dan keluarga anda dan menjalankan pemeriksaan mata. Dia juga mungkin menjalankan ujian yang lain untuk memastikan tahap keadaan bentuk kornea anda. Di antara ujian yang dijalankan untuk mendiagnosis keratoconus ialah:

Pembiasan mata. Semasa ujian ini, doktor anda akan menggunakan peralatan yang khas untuk menguji tahap penglihatan anda. Dia mungkin akan menyuruh anda untuk melihat melalui sebuah peranti yang mengandungi roda yang mempunya lensa berbeza-beza (phoropter) untuk menguji kombinasi manakah yang akan memberikan anda penglihatan yang terbaik. Sesetengah doktor mungkin akan menggunakan peralatan bimbit (retinoskop) untuk menguji mata anda

Ujian lampu-celah (slit-lamp). Semasa ujian ini, doktor anda akan mengenakan cahaya lampu ke atas mata anda dan mengunakan mikroskop berkuasa rendah untuk melihat mata anda. Dia akan menilai  bentuk kornea anda dan melihat kepada sebarang masalah yang mungkin terjadi kepada mata anda. Doktor anda mungkin akan mengulangi ujian ini selepas mengenakan ubat titisan mata untuk mengembangkan anak mata anda. Ini akan membantu untuk melihat kawasan belakang mata anda

Di dalam ujian ini, doktor anda akan memfokuskan bulatan cahaya di kornea anda dan mengukur pantulan untuk mengagak bentuk asal kornea anda

Pemetaan Kornea Berkomputer (Computerized Corneal Mapping). Ini adalah ujian fotografi yang khas, seperti ujian kejelasan optik tomografi dan topografi kornea, yang mana merekod imej kornea anda untuk menghasilkan bentuk kornea anda secara terperinci. Ujian ini juga boleh mengukur tahap ketebalan kornea anda

Bagaimanakah keratoconus dirawat?

Rawatan keratoconus bergantung kepada tahap perkembangan sejauh manakah penyakit ini merebak.

Pada peringkat awal dan sederhana, keratoconus boleh diubati dengan kanta mata ataupun kanta lekap. Kepada kebanyakan orang, kornea akan menjadi stabil selepas beberapa tahun. Jika anda dalam kalangan jenis ini, anda mungkin tidak akan mengalami masalah penglihatan yang serius atau memerlukan rawatan lanjut.

Manakala kepada sesetengah orang yang mempunyai keratoconus, kornea akan berparut ataupun mengalami kesukaran memakai kanta lekap. Jenis ini akan memerlukan rawatan pembedahan.

Kanta:

Kaca mata ataupun kanta lekap. Kaca mata atau kanta lekap yang lembut akan membetulkan penglihatan yang kabur pada tahap awal keratoconus. Tetapi ramai yang memerlukan preskripsi yang baru untuk kaca mata atau kanta lekap sebagaimana bentuk kornea ini berubah

Kanta lekap keras. Kanta lekap keras (telap gas) selalunya digunakan untuk rawatan keratoconus selanjutnya. Lensa yang keras mungkin akan menyebabkan ketidakselesaan  pada mulanya, tetapi ramai yang membiasakan diri untuk menggunakannya dan ia memberikan penglihatan yang baik. Jenis lensa ini boleh ditempa mengikut bentuk kornea anda

Lensa gendong (piggyback lenses). Jika kanta yang keras tidak selesa, doktor anda akan mengesyorkan lensa keras yang disertakan di atas lensa lembut (piggybacking)

Lensa hibrid. Kata lekap jenis ini mempunyai kawasan tengah yang keras yang dikelilingi lensa yang lembut untuk meningkatkan tahap keselesaan. Pesakit yang tidak selesa dengan kanta lekap keras akan menggemari  lensa hibrid ini

Lensa sklera (scleral lenses). Kanta ini adalah berguna untuk kornea yang mempunyai bentuk tidak sekata yang terjadi pada tahap serius. Lensa ini tidak melekat di atas kornea seperti lensa-lensa yang sering diguna pakai, lensa sklera ini akan melekat di kawasan mata yang berwarna putih (sklera) dan mengelilingi kornea tanpa menyentuhnya

Jika anda menggunakan kanta lekap yang kerap atau lensa sklera, sila pastikan bahawa lensa ini ditentukan oleh doktor yang berpengalaman merawat keratoconus. Anda juga perlu menghadiri janji temu untuk memastikan sama ada lensa sesuai dengan bentuk kornea. Lensa yang tidak sesuai akan merosakkan kornea anda.

Pembedahan:

Anda mungkin memerlukan pembedahan jika kornea anda berparut, penipisan lapisan kornea yang berlebihan, gangguan penglihatan yang memerlukan lensa yang paling kuat atau kegagalan untuk menggunakan apa jenis lensa ada. Beberapa jenis pembedahan yang tersedia, ini mengikut kepada kawasan yang menggelembung dan tahap keseriusan kornea.

Di antara pembedahan yang ada ialah:

Selitan kornea (corneal inserts). Semasa pembedahan ini, doktor anda akan memasang sisipan yang kecil berwarna jernih, berbentuk bulan sabit yang diperbuat daripada plastik (Intracorneal Ring Segments) ke dalam kornea anda untuk meleperkan bentuk kon, memberi sokongan kepada bentuk kornea dan memperbaiki penglihatan. Selitan kornea boleh memulihkan bentuk asal kornea, melambatkan perkembangan keratoconus dan mengurangkan kerperluan kepada implan kornea. Pembedahan ini juga akan memudahkan mata untuk menyesuaikan dengan kanta lekap. Selitan kornea boleh dibuang, ini bermaksud prosedur ini bersifat sementara. Pembedahan ini mempunyai risiko, seperti jangkitan kuman dan kecederaan kepada mata

Pemindahan kornea (corneal transplant). Jika anda mempunyai parut di kornea atau penipisan yang berlebihan, anda berkemungkinan untuk pemindahan kornea (keratoplasti).
Lamellar keratoplasty
 ialah pemindahan separa-lapisan, yang mana hanya sebahagian lapisan kornea yang digantikan.
Penetrating keratoplasty
 ialah pemindahan kornea secara penuh. Semasa prosedur ini, doktor akan membuang semua lapisan kornea di kawasan tengah dan menggantikannya dengan tisu pemberi.
Deep Anterior Lamellar Keratoplasty
 (DALK) akan memelihara lapisan dalam kornea (endohelium). Ia membantu menghalang penolakan lapisan dalam kritikal ini yang dijalankan semasa pemindahan lapisan penuh. Proses penyembuhan selepas keratoplasty boleh mengambil masa sehingga satu tahun dan anda mungkin perlu untuk meneruskan pemakaian kanta keras untuk memdapatkan penglihatan yang baik. Penglihatan anda mungkin akan pulih sepenuhnya selepas bebrapa tahun selepas proses pemindahan ini. Pemindahan kornea untuk keratoconus lazimnya sangat memberangsangkan, tetapi terdapat kemungkinan untuk berlakunya komplikasi seperti penolakan graf, gangguan penglihatan, astigmatisma, kegagalan untuk menggunakan kanta lekap dan jangkitan kuman

Rawatan masa hadapan:

Sejenis rawatan yang dikenali sebagai
collagen cross-linking
 menunjukkan hasil yang memuaskan kepada penghidap keratoconus. Proses ini menggunakan titsan airmata yang khas and sinaran ultraviolet A (UVA) untuk menguatkan tisu di dalam kornea (cross-link). Rawatan ini masih lagi di dalam tahap percubaan di Amerika Syarikat, dan kajian lanjut adalah diperlukan sebelum ia diguna pakai secara meluas.

Perubahan gaya hidup dan kaedah pengubatan sampingan

Apakah perubahan gaya hidup dan kaedah pengubatan sampingan yang boleh digunakan ke atas keratoconus?

Sekiranya anda mempunyai sebarang pertanyaan, sila berunding dengan doktor untuk memahami dengan lebih baik penyelesaian terbaik untuk anda.


Kepentingan Vitamin K Untuk Kesihatan

Vitamin K adalah  kumpulan sebatian, terdiri daripada vitamin K1 dan vitamin K2. Vitamin K1 diperolehi daripada sayuran berdaun dan beberapa jenis sayuran lain. Manakala vitamin K2 adalah kumpulan sebatian yang diperolehi daripada daging, keju, dan telur. Jadi apakah kepentingan vitamin K untuk kesihatan?

Vitamin K memainkan fungsi penting dalam membantu proses pembekuan darah, mencegah pendarahan berlebihan. Berbeza dengan vitamin yang lain, vitamin K jarang digunakan sebagai makanan tambahan.

Mengapa perlu mengambil vitamin K?

Tahap vitamin K yang rendah boleh menimbulkan risiko pendarahan yang tidak terkawal. Kekurangan vitamin ini kurang terjadi dalam kalangan individu dewasa, tetapi ia kerap berlaku kepada bayi baru lahir. Satu suntikan vitamin K kepada bayi baru lahir adalah sesuatu yang normal dan standard. Vitamin K juga digunakan untuk mengatasi darah nipis Coumadin yang berlebihan.

Walaupun kekurangan vitamin K adalah antara kes yang jarang berlaku, tetapi anda berisiko untuk menghidapinya jika anda:

Mempunyai penyakit yang menjejaskan penyerapan dalam saluran pencernaan, seperti
penyakit Crohn

Pengambilan ubatan yang mengganggu penyerapan vitamin K

Mengalami masalah kekurangan zat makanan yang agak kronik

Minum alkohol secara berlebihan

Dalam kes seperti di atas, pakar perubatan mungkin akan mencadangkan suplemen vitamin K.

Bolehkan vitamin K diperoleh dari makanan semula jadi?

Vitamin K boleh didapati dalam sumber makanan semula jadi seperti:

Sayuran seperti bayam, asparagus dan brokoli

Kekacang seperti kacang hijau

Makanan yang mempunyai sedikit kandungan vitamin K juga bagus untuk memenuhi keperluan harian anda, seperti:

Telur

Strawberi

Daging seperti hati

Manfaat vitamin K untuk kesihatan

Vitamin K membawa fungsi dan peranan yang berbeza pada tubuh. Antara manfaatnya adalah seperti:

 Kesihatan tulang

Dikatakan mungkin terdapat perkaitan antara pengambilan vitamin K yang rendah dengan osteoporosis. Beberapa kajian menunjukkan vitamin K memberi sokongan terdapat pengawalan dan pembaikan tulang yang kuat, meningkatkan kepadatan tulang dan mengurangkan risiko patah tulang.

 Kesihatan kognitif

Peningkatan kandungan vitamin K dalam tahap darah dikaitkan dengan memori episod yang lebih baik kepada individu dewasa yang lebih berusia. Dalam kajian yang dijalankan, individu berusia lebih 70 tahun dengan kadar kandungan vitamin K yang tertinggi, mempunyai tahap ingatan dan memori episod yang tertinggi.

 Kesihatan jantung

Vitamin K membantu menurunkan tekanan darah, dengan mencegah mineralisasi – mineral terhasil di arteri – ini membolehkan jantung mengepam darah secara bebas pada seluruh bahagian tubuh.

Masalah mineralisasi juga berlaku seiring dengan peningkatan usia dan ia merupakan faktor risiko utama untuk penyakit jantung. Pengambilan vitamin K yang mencukupi dapat mengurangkan risiko strok.


Risau ZAKAR MENGECIL Selepas Pembedahan Prostat? Tapi, Ini Risikonya Jika Anda Tidak Buat!

Persatuan Kanser Kebangsaan Malaysia menyatakan
kanser prostat adalalah salah satu daripada jenis kanser yang paling kerap dihidapi oleh lelaki
 berusia 50 tahun ke atas di negara kita.

Disebabkan itu, ramai penderita yang memilih untuk melakukan pembedahan prostat untuk merawatnya.

Namun, prosedur ini dikatakan akan mendatangkan kesan yang negatif khususnya pada saiz zakar lelaki.

Benarkah? Jom sama-sama kita semua ikuti artikel ini untuk tahu tentangnya dengan lebih mendalam lagi!

Sebelum pergi dengan lebih lanjut, adalah wajar untuk kita semua berkenalan dengan salah satu daripada jenis kanser yang berbahaya buat lelaki ini terlebih dahulu.

Kanser kelima paling banyak dihidapi lelaki?

Untuk pengetahuan anda,
 kanser prostat adalah jenis kanser kelima paling banyak dihidapi oleh kaum Adam
 di seluruh dunia selepas kanser paru-paru, hati, perut dan usus.

Kondisi ini berlaku akibat pertumbuhan sel yang abnormal dan tidak terkawal pada kelenjar prostat – salah satu bahagian organ reproduktif lelaki yang berfungsi untuk menghasilkan, melindungi dan membawa sperma.

Penyakit ini biasa akan terjadi kepada individu yang berusia 60 tahun ke atas namun dalam beberapa kes ia juga mampu menyerang individu berusia 40 tahun ke bawah jika faktor risiko mereka adalah sangat tinggi.

Sekiranya ia berlaku kepada anda, berikut merupakan simptom-simptom yang wajar diperhatikan:

Sangat kerap kencing

Sukar buang air kecil

Kencing menjadi tidak lawas

Pancutan air kencing atau air mani lemah

Terbangun di malam hari untuk kencing (nokturia)

Keluar darah atau air mani pada air kencing

Mengalami masalah ereksi zakar

Hilang berat badan secara mendadak

Sakit pada bahagian belakang punggung atau tulang rusuk

Sila berjumpa doktor dengan kadar segera untuk berbincang dan berkonsultasi jika ada salah satu daripada tanda ini pada diri anda.

Sekiranya sudah berada pada tahap yang berbahaya, anda mungkin akan disarankan oleh doktor untuk melakukan pembedahan prostat.

Mengenali pembedahan prostat

Salah satu daripada inisiatif paling radikal namun efektif untuk merawat kanser prostat
 adalah dengan melalui prosedur pembedahan prostat (prostatektomi).

Prosedur ini dijalankan dengan cara membuang kelenjar prostat dan sebahagian daripada tisu di sekelilingnya yang dijangkiti dengan sel kanser.

Untuk pengetahuan anda, ia secara tipikalnya hanya akan dibuat untuk merawat kanser prostat sahaja dan bukannya masalah prostat yang lain.

Dalam erti kata yang lebih mudah, pembedahan ini bukan untuk merawat masalah lain seperti
pembengkakan prostat (BPH)
.

Ya, ia merupakan antara kaedah rawatan paling terbaik namun mungkin akan mendatangkan kesan sampingan yang negatif pada alat sulit lelaki.

Pertamanya, ada risiko di mana penderita mengalami masalah mati pucuk dan lebih mengejutkan ia akan membuat saiz zakar mengecil.

Adakah ia benar atau tidak? Jom bersama kami membongkar persoalan ini!

Benarkah saiz zakar mengecil akibat pembedahan prostat?

Jawapan mudahnya adalah ya,
 saiz zakar mungkin boleh mengecil selepas sahaja prosedur prostatektomi ini dijalankan
 kepada penderita kanser prostat.

Ada lelaki yang melaporkan telah mengalami penurunan saiz kepanjangan zakar dan ada juga yang mengalami penurunan saiz kelebaran zakar serta kedua-duanya sekali.

Menurut mereka juga,
 perubahan saiz ini boleh dikatakan ketara sehingga boleh dilihat sama ada ketika mengalami ereksi ataupun tidak
.

Meskipun ada mereka yang bernasib baik dan tidak mengalami perubahan saiz zakar, kajian menunjukkan bahawa 1 daripada 5 lelaki mungkin akan mengalaminya.

Sama ada perubahan ini bersifat kekal atau sementara, para pakar masih lagi mengkaji untuk melihat tempoh masa ia berlangsung kepada penderita.

Berbaloikah risiko ini kepada penderita kanser prostat?

Seperti mana yang kita semua sudah tahu, kanser adalah sejenis penyakit yang boleh mendatangkan maut dan ini termasuklah kanser prostat.

Meskipun penurunan saiz zakar merupakan kesan sampingan pembedahan prostat yang sangat mendukacitakan, tapi ia mungkin masih berbaloi.

Ini kerana prosedur prostatektomi ini boleh menyelamatkan nyawa penderita dan perubahan saiz zakar mungkin hanya satu perkara yang minor.

Ramai lelaki yang didiagnosis dengan kanser prostat mampu untuk hidup lebih lama
 jika memilih untuk menjalani pembedahan ini.

Untuk lebih kepastian mengenai prosedur ini, adalah wajar untuk kalian berbincang terlebih dahulu dengan doktor pakar sebelum melakukannya.


Vaginosis Bakteria

Definisi

Apa itu Vaginosis Bakteria?

Secara asalnya, terdapat banyak bakteria yang baik dan beberapa bakteria buruk yang berada di dalam vagina. Apabila keseimbangan normal bakteria rosak, seseorang wanita mungkin akan mengalami Vaginosis Bakteria. Dengan Vaginosis Bakteria, ia boleh meningkatkan risiko anda terhadap STD.

Apakah kebarangkalian Vaginosis Bakteria?

Keadaan kesihatan ini adalah sangat biasa. Ia biasanya menjejaskan lebih ramai wanita berusia antara 15 hingga 44 tahun. Ia boleh diuruskan dengan mengurangkan faktor risiko anda. Sila berbincang dengan doktor anda untuk mendapatkan maklumat lanjut.

Simptom-simptom

Apakah simptom-simptom Vaginosis Bakteria?

Gejala umum Vaginosis Bakteria ialah:

Lelehan putih atau kuning yang berbau dari faraj.

Bau hanyir dan menjadi lebih teruk selepas seks.

Gatal-gatal pada faraj.;

Rasa pedih semasa membuang air kecil.

Mungkin terdapat beberapa simptom yang tidak disenaraikan di atas. Jika anda mempunyai sebarang kebimbangan tentang apa-apa simptom, sila berjumpa dengan doktor anda.

Bila saya harus berjumpa doktor?

Anda harus menghubungi doktor anda jika terdapat yang berikut:

Anda mempunyai lelehan dari vagina yang berbau dan bersama demam.

Anda telah mengalami jangkitan vagina sebelum ini, tetapi warna dan konsistensi lelehan anda kelihatan berbeza pada kali ini.

Anda mempunyai pasangan seks yang ramai atau yang baharu. Kadangkala, banyak sebab lain yang menyebabkan lelehan vagina yang tidak normal, termasuk jangkitan seksual (STIS).

Anda mencuba rawatan diri untuk jangkitan yis dengan rawatan ubat belian kaunter namun simptom anda berterusan.

Jika anda mempunyai sebarang tanda atau simptom yang disenaraikan di atas atau mempunyai sebarang pertanyaan, sila berunding dengan doktor anda. Tubuh setiap orang bertindak secara berbeza. Adalah dinasihatkan untuk anda membincangkan dengan doktor tentang apa yang terbaik untuk keadaan anda.

Punca

Apakah punca Vaginosis Bakteria?

Lazimnya bakteria “baik’ (Laktobasili –
Lactobacilli
) adalah lebih banyak daripada bakteria “buruk’ (Anaerob –
Anaerobes
) dan ia menghasilkan keadaan yang baik untuk faraj anda. Tetapi jika terdapat terlalu banyak bakteria Anaerob, ia akan mengganggu keseimbangan semula jadi mikro organisma dalam vagina dan menyebabkan
Vaginosis Bakteria
.

Faktor-faktor Risiko

Apakah yang meningkatkan risiko saya kepada Vaginosis Bakteria?

Terdapat banyak faktor risiko untuk
Vaginosis Bakteria
, seperti:

Mempunyai pasangan seks yang ramai atau yang baru. Walaupun kaitan antara aktiviti seksual dan
Vaginosis Bakteria
 tidak dapat disimpulkan, namun keadaan ini sering berlaku pada wanita yang mempunyai pasangan seks yang ramai atau yang baharu.
Vaginosis Bakteria
 juga berlaku lebih kerap pada wanita yang mempunyai hubungan sejenis.

Amalan membilas vagina anda dengan air kotor atau agen pembersih (
douching
) boleh mengganggu keseimbangan semula jadi faraj anda.

Kekurangan bakteria Laktobasili secara semula jadi. Jika persekitaran vagina secara semula jadinya tidak menghasilkan cukup bakteria Laktobasili, anda lebih cenderung untuk mempunyai
Vaginosis Bakteria
.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Vaginosis Bakteria didiagnosis?

Doktor anda boleh bertanya soalan-soalan mengenai sejarah perubatan anda seperti jangkitan vagina sebelumnya atau jangkitan seksual.

Melakukan pemeriksaan pelvis. Semasa pemeriksaan pelvis, doktor anda secara visual akan memeriksa vagina anda untuk tanda-tanda jangkitan, kemudiannya memasukkan dua jari ke dalam vagina anda sambil menekan pada perut anda dengan tangan yang lain untuk memeriksa organ pelvis bagi tanda-tanda yang mungkin menunjukkan penyakit.

Ambil sampel lelehan vagina. Doktor anda boleh memeriksa rembesan vagina di bawah mikroskop, mencari “sel-sel petunjuk,’ sel vagina yang diliputi dengan bakteria yang merupakan tanda
Vaginosis Bakteria
.

Uji pH vagina anda. Doktor anda boleh memeriksa keasidan vagina anda dengan meletakkan jalur ujian pH dalam vagina. PH vagina 4.5 atau lebih tinggi adalah tanda
Vaginosis Bakteria
.

Bagaimana pesakit Vaginosis Bakteria dirawat?

Untuk merawat
Vaginosis Bakteria
, doktor anda mungkin akan memberikan salah satu ubat berikut:

Metronidazole (Flagyl, Metrogel-Vaginal, yang lain). Ubat ini boleh diambil sebagai pil melalui mulut. Metronidazole juga boleh didapati sebagai gel topikal yang dimasukkan ke dalam vagina anda.

Clindamycin (Cleocin, Clindesse, yang lain). Ubat ini boleh didapati sebagai krim yang dimasukkan ke dalam faraj anda

Tinidazole (Tindamax). Ubat ini diambil melalui mulut.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Vaginosis Bakteria?

Gaya hidup dan kaedah pengubatan sampingan yang berikut mungkin membantu anda menangani
Vaginosis Bakteria
:

Kurangkan kerengsaan vagina. Gunakan sabun yang lembut dan tidak menyahbau, serta tampon atau pad yang tidak berbau (tidak wangi).

Jangan amalkan douche. Oleh kerana vagina berupaya bersih dengan sendiri, douche pada vagina adalah tidak diperlukan.

Elakkan jangkitan seksual. Gunakan kondom lateks bagi lelaki, batasi jumlah pasangan seks anda atau elakkan bersetubuh untuk mengurangkan risiko jangkitan seksual.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Gerun Nak Hadapi Menopaus? Usah Risau, Tempuhi Fasa Ini Dengan Persiapan Diri Secara Menyeluruh!

Apabila bermulanya usia
menopause,
 secara normal akan berakhirlah kitaran haid seseorang wanita. Pada saat ini juga, bermulalah perubahan yang melibatkan aspek fizikal serta emosi.

Menopaus adalah antara
fasa kehidupan wanita yang terjadi apabila haid mereka terhenti,
 sama ada secara semula jadi atau disebabkan rawatan dan prosedur perubatan.

Ini adalah aspek penuaan yang normal dan menandakan berakhirnya tahun reproduktif anda sebagai seorang wanita.

Bagi mereka yang sudah mencecah usia 45 tahun ke atas, persiapkan diri kalian untuk menghadapi simptom-simptom menopaus.

Mengapa? Kebanyakan wanita tidak mampu menangani
gejala putus haid
 dengan mudah dan berlapang dada, lebih-lebih lagi apabila persiapan diri dan pengetahuan tidak dilakukan.

Jadi, apakah jenis persiapan yang perlu kalian titikberatkan? Pasti ada juga antara kita yang tertanya-tanya, berapakah
usia
menopause
 wanita
? Jom baca untuk informasi lanjut!

Untuk mendapatkan lebih banyak info tentang Kesihatan Wanita, sila dapatkan
di sini
.

Apa itu menopaus?

Menopaus adalah tempoh waktu yang menandakan
berakhirnya kitaran haid anda
. Ia didiagnosis setelah anda tidak didatangi haid selama 12 bulan.

Tahun-tahun menjelang fasa itu, anda bakal mengalami tempoh peralihan menopaus iaitu
perimenopause.

Pada waktu ini, gejala menopaus akan mula muncul merangkumi; panas badan
(hot
 flashes), perubahan kitaran haid dan banyak lagi.

Fasa peralihan untuk usia
menopause
 normal ini juga acap kali bermula dalam lingkungan usia 45 dan 55 tahun, dan biasanya berlangsung sekitar 7 tahun, bahkan hingga 14 tahun!

Semasa kalian sedang melalui perimenopause, pengeluaran estrogen dan progesteron yang dihasilkan oleh ovari bakal menempuhi perubahan yang sangat ketara.

Dalam tempoh ini juga, tubuh mula menggunakan tenaga secara berbeza, sel-sel lemak berubah, dan
kenaikan berat badan
 boleh berlaku.

Menopaus kebiasaannya berlaku secara semula jadi, apabila sudah tiba masanya.

Namun, ia juga boleh dipicu oleh prosedur perubatan; histerektomi atau pembedahan membuang ovari.

Perubahan hormon ketika usia
menopause

Estrogen, dikenali sebagai hormon wanita yang utama! Hormon ini bertanggungjawab mendorong pertumbuhan dan kesihatan organ pembiakan wanita.

Di samping itu, ia berfungsi untuk menjaga kelembapan, keanjalan faraj dan membekalkan darah yang mencukupi.

Pun begitu, tahap estrogen secara umumnya menurun semasa perimenopause, walaupun ia terjadi secara tidak menentu.

Kadangkala, lebih banyak hormon estrogen yang terhasil semasa perimenopause berbanding waktu sebelumnya.

Pengurangan pengeluaran estrogen berupaya mempengaruhi fungsi seksual anda secara langsung, seperti isu
kekeringan faraj.

Selain estrogen, hormon lain yang turut dihasilkan oleh ovari seperti progesteron (hormon wanita lain) dan testosteron (hormon androgen lelaki yang dihasilkan pada kadar yang lebih rendah pada wanita), juga terjejas dalam usia
menopause
.

Peringkat menopaus

Usia
menopause
 normal yang berlaku secara semula jadi tidak disebabkan oleh rawatan perubatan atau pembedahan.

Ia akan berlangsung dengan perlahan dan mempunyai 3 peringkat, merangkumi:

Perimenopause:
 Fasa ini biasanya bermula beberapa tahun sebelum menopaus, ketika ovari anda secara perlahan-lahan mengurangkan penghasilan estrogen. Perimenopause berlangsung sehingga ke fasa menopaus, apabila ovari anda berhenti melepaskan telur. Dalam 1 hingga 2 tahun terakhir fasa ini, tahap estrogen bakal jatuh dengan lebih cepat dan ramai wanita menghadapi gejala menopaus.

Menopaus
: Menopaus normal terjadi apabila kalian tidak lagi mengalami haid selama setahun. Ini menandakan ovari anda telah
berhenti melepaskan telur dan mengurangkan pengeluaran sebahagian besar estrogen.

Postmenopause
:
 Ini merangkumi tahun-tahun pasca menopaus. Gejala menopaus seperti panas badan biasanya bakal mereda. Namun, risiko kesihatan yang berkaitan dengan kehilangan estrogen meningkat seiring pertambahan usia.

Simptom

Haid tidak teratur

Kekeringan faraj

Panas badan
(hot
 flashes)

Menggigil

Berpeluh pada waktu malam

Masalah tidur

Perubahan mood

Kenaikan berat badan dan metabolisme yang perlahan

Rambut menipis

Payudara kurang anjal

Selalu rasa nak kencing

Kekeringan mata, mulut dan kulit

Depresi

Insomnia

Perlu pembaca fahami, tanda dan simptom, termasuk perubahan haid mungkin berbeza-berbeza bagi setiap individu.

Baca juga:

Keliru Sudah Putus Haid Atau Belum? Ini Tanda-tanda Menopaus Yang Boleh Diperhatikan!

Datang Haid Seawal Usia 11 Tahun? Ini Antara Ciri-Ciri Menopaus Awal

Rawatan

Walaupun terapi hormon menjadi kaedah yang sangat berkesan untuk melegakan simptom-simptom menopaus, namun ia bukanlah rawatan yang sesuai buat semua individu.

Alternatif lain adalah rawatan
nonhormonal
 merangkumi perubahan diet, gaya hidup dan pengambilan ubat-ubatan di kaunter.

Rawatan ini selalunya menjadi pilihan yang lebih baik untuk wanita dengan
kondisi perubatan seperti kanser payudara.

Dr. JoAnn Manson, Profesor Kesihatan Wanita di Harvard Medical School, mencadangkan untuk mengamalkan perubahan gaya hidup sekurang-kurangnya 3 bulan setelah gejala bermula sebelum mencuba terapi hormon.

#1 Diet semasa usia
menopause

Kadangkala, penukaran pola pemakanan dapat memberikan kelegaan terhadap gejala menopaus.

Mengehadkan
jumlah kafein
 dan
makanan pedas
 yang diambil setiap hari boleh bantu
mengurangkan simptom panas badan yang dialami.

Anda juga boleh menambahkan makanan yang mengandungi estrogen tumbuhan ke dalam diet harian.

Antara jenis makanan yang boleh dicuba termasuk:

Flaks

Bijirin

Kacang soya

Kekacang

Lentils

Buah-buahan

Sayur-sayuran

#2 Elakkan pencetus
hot flashes

Simptom seperti panas badan boleh dipicu oleh cuaca panas, tabiat buruk merokok, pengambilan kafein, makanan pedas, alkohol, pakaian ketat, atau faktor tekanan.

Maka, pastikan untuk mengenal pasti faktor pencetus
hot flashes
anda okey?

Sesetengah wanita mendapati ia terjadi dek pengambilan gula berlebihan. Ada juga yang disebabkan oleh aktiviti senaman yang dilakukan dalam suhu tinggi.

#3 Bersenam elakkan simptom memburuk ketika usia
menopause

Bersenam boleh menjadi aktiviti yang sukar dilakukan jika anda menghadapi masalah panas badan, tetapi senaman dapat
melegakan beberapa gejala menopaus lain.

Tambahan itu, bersenam membantu anda tidur lebih lena dan amat disyorkan buat mereka yang mengalami insomnia.

Jenis senaman yang menenangkan dan tidak agresif seperti yoga juga dapat membaik pulih mood dan meredakan kegelisahan yang mungkin dihadapi.

#4 Menyertai kumpulan sokongan

Berkongsi dan berbual dengan wanita lain yang turut mengalami gejala menopaus yang sama, sedikit sebanyak bantu melegakan pergolakan emosi.

Menyertai kumpulan sokongan bukan sahaja bermanfaat daripada segi emosi dan mental, malah ia membantu kalian mendapatkan jawapan terhadap persoalan yang terlintas di fikiran.


Bukan Boleh Main Beli Aje Produk Untuk Baby! Ini 9 Tip Untuk Panduan Mummy Daddy

Dalam keseronokan mendapat
baby
comel, anda seharusnya tidak mengambil mudah aspek penjagaannya. Dalam artikel ini dikongsikan
cara memilih produk
 penjagaan kulit bayi.

Untuk mendapatkan lebih banyak info tentang Keibubapaan, sila dapatkannya
di sini.

Penjagaan
baby
comel

Kulit bayi sensitif dan perlu dijaga dengan rapi untuk mengelakkan masalah kulit seperti iritasi, kering, melecet atau ruam.

Berikut beberapa tip yang boleh diamalkan untuk mengekalkan kulit
baby
comel anda dalam keadaan licin, lembut dan mulus.

 Memikirkan semula waktu mandi

Bagi waktu mandi, anda perlu ingat bahawa:

Anda tidak perlu menyabunkan seluruh badan bayi. Gunakan span mandi di sekitar kawasan lampin, mulut, paha dan pipi sudah mencukupi.

Pilih pembersih cecair ringan iaitu sabun bebas
bau
 dan pewarna. Jenis ini tidak akan
mengeringkan kulit bayi
atau menyakitkan mata.

Elakkan sabun buku atau mandian buih.

Pegang kepala anak anda.

Periksa
suhu
 air jika terlalu panas sehingga boleh membahayakan anak.

 Lindungi dari cahaya matahari

Jika
baby
comel berusia kurang dari
6 bulan
, anda harus cuba melindunginya dari cahaya matahari langsung s
eboleh mungkin.

Ini terutamanya antara pukul 10 pagi dan 4 petang iaitu waktu di mana cahaya matahari paling kuat.

Apabila sudah melebihi 6 bulan dan perlu keluar di siang hari, anda perlu:

Menutup kulit bayi menggunakan topi atau baju lengan panjang dan seluar panjang.

Pakaikan mereka cermin mata hitam dengan perlindungan ultraviolet (UV).

Gunakan
pelindung matahari
 ke atas kawasan kecil yang mungkin susah untuk dilindungi dengan baju seperti muka dan tangan. Jangan biarkan pelindung matahari bersentuhan dengan mata. Gunakan semula setiap 2 jam atau selepas bayi membuang air kencing.

 Pelembap, salah satu produk penjagaan kulit bayi

Kulit anda perlu dalam keadaan lembap, begitu juga kulit
baby
 comel.

Berbanding menggunakan losyen, anda patut fikirkan tentang krim atau salap (
ointment)
 pelembap bebas pewangi
kerana losyen biasa lebih berkemungkinan untuk
merengsa kulit
 bayi yang sensitif.

Anda boleh menyapu krim atau salap tersebut selepas memandikan anak untuk  mengekalkan kelembutan serta kelicinan kulitnya.

Jangan lakukannya dengan kerap. Dua kali sehari mungkin sudah mencukupi jika kulit anak agak kering, cuaca sejuk dan kering atau jika bayi mengalami
ekzema
.

 Melegakan kawasan yang sensitif

Kulit di kawasan lampin kebiasaannya basah dan cenderung kepada alahan. Anda boleh melegakan kawasan sensitif ini dengan beberapa tip berikut:

Tukar lampin dengan kerap.

Gunakan kain lap atau
tisu basah
 bebas
alkohol
 dan wangian untuk memastikan kawasan terbabit bersih.

Biarkan anak anda bebas lampin apabila boleh.

Gunakan salap atau krim pelindung seperti
jeli petroleum
 sebelum meletakkan lampin baru.

 Penjagaan jerawat

Perkara terbaik yang boleh dilakukan adalah dengan memastikan ia sentiasa kering dan bersih dan menahan diri dari memecahkan jerawat tersebut kerana ia boleh menyebabkan parut kekal.

Jerawat tersebut akan hilang dengan sendiri.

Walau bagaimanapun, jika masalah ini berkekalan atau semakin buruk dengan
kegatalan
 dan ketidakselesaan, anda harus meminta nasihat daripada doktor memandangkan ia mungkin disebabkan penyakit kulit lain seperti ekzema.

Kriteria pemilihan produk penjagaan kulit bayi

Terdapat beberapa kriteria
pemilihan set produk
penjagaan kulit bayi yang mungkin ibu bapa tidak tahu.

 Baca label terlebih dahulu

Ini merupakan langkah pertama yang perlu dilakukan oleh ibu bapa setiap kali ingin membeli sesuatu barangan, termasuklah produk penjagaan kulit bayi.

Ini bertujuan memastikan produk tersebut tidak mengandungi apa-apa bahan pewarna, bahan pewangi atau bahan kimia yang boleh membahayakan dan menyebabkan kerengsaan pada kulit bayi.

Selain itu, periksa juga bahan dan ramuan, deskripsi penggunaan, tempoh luput, tempat dan nama kilang pembuatan serta jika terdapat apa-apa amaran pengunaannya.

 Bebas alkohol

Alkohol banyak digunakan di dalam produk penjagaan kulit individu dewasa kerana ia berupaya membuat kulit kering dan
bebas minyak
.

Namun begitu, alkohol adalah berbahaya kepada bayi kerana ia boleh menyebabkannya terlalu kering lalu menyebabkan kerengsaan dan kegatalan pada kulit.

Antara nama lain yang digunakan bagi menggantikan alkohol adalah
ethanol, ethyl alcohol
atau
 cetearyl alcohol
.

Baca juga:

 Bebas alkali

Alkali banyak digunakan dalam produk berasaskan sabun.

Antara jenis alkali yang digunakan dalam proses pembuatan sabun adalah NaOh (sodium hidroksida) dan KOH (potassium hidroksida).

Bahan-bahan ini berisiko mengubah tahap keseimbangan pH pada kulit
baby
 comel lalu menyebabkan kerengsaan.

 Bebas phthalate, paraben dan formaldehida.

Bahan kimia ini sememangnya akan mendatangkan bahaya kepada kulit bayi. Oleh itu, jangan sesekali memilih produk penjagaan kulit bayi yang memiliki bahan kimia ini.

 Produk bebas sodium karbonat

Sodium karbonat atau sodium hidroksida bersifat korosif dan menghakis semua jaringan tubuh yang mampu menjejaskan mata dan
sistem pernafasan
.

Selain itu, bahan kimia ini juga berbahaya kepada bayi dan boleh meningkatkan risiko ekzema. Sekiranya mereka tertelan bahan kimia ini, ia juga boleh mendatangkan maut.

Produk penjagaan kulit bayi bebas antibakteria atau antimikroba

Antibakteria dan antimikroba juga amat berbahaya kepada kulit bayi kerana boleh mengakibatkan kekeringan dan kerengsaan.

Anda sangat disarankan untuk tidak membeli produk yang diformulasikan dengan bahan kimia ini untuk mengelakkan masalah pada kulit si kecil kesayangan.

 Produk dengan kandungan pelembut dan pewangi

Sekiranya bayi tidak mempunyai sebarang masalah kulit, anda boleh memilih
produk mandian
 dengan pelembut dan pewangi.

Namun jika bayi mempunyai masalah ekzema, elakkannya kerana ia boleh mendatangkan kegatalan pada kulit si kecil.

 Produk mengandungi kadar ph 5.5

Paling penting, anda perlu memilih produk dengan penjelasan kadar pH yang ideal untuk bayi iaitu 5.5. Ini dapat membantu kesihatan lapisan kulit bayi .

 Diuji di makmal dermatologi

Ujian ini hanya boleh dilakukan oleh doktor atau pakar dermatologi bagi membuktikan kesahihan produk tersebut.

Jika ya, pertimbangkan untuk mencuba produk penjagaan kulit bayi itu kepada diri sendiri terlebih dahulu sebelum menggunakannya kepada si kecil.

Jika terdapat sebarang kesan sampingan berlaku
kepada kulit bayi
 berhenti menggunakan produk tersebut dan segera bawa si kecil berjumpa doktor.


Makanan Segera Memang SEDAP Tapi Ini BAHANANYA Pada Kesihatan!

Makanan segera adalah antara pilihan kebanyakan individu, khususnya mereka yang sibuk. Namun tanpa disedari banyak keburukan makanan ringan berbanding kebaikannya.

Memahami keburukan makanan ringan

Kebanyakan kajian menunjukkan bahawa makanan segera dan
makanan diproses
 lazimnya meningkatkan
obesiti dalam kalangan kanak-kanak,
 penyakit jantung, kencing manis serta penyakit kronik lain.

Namun, tanpa disedari makanan disebalik makanan ringan tiada fakta yang diketahui.

Menurut Encyclopedia of Junk Food and Fast Food, Andre F. Smith mendefinisikan makanan ringan sebagai produk komersil iaitu termasuk gula-gula, roti, ais krim, makanan ringan masin, dan minuman ringan.

Biasanya makanan tersebut mempunyai sedikit atau tiada nilai pemakanan tetapi mempunyai banyak kalori, garam, dan lemak. Walaupun tidak semua makanan segera adalah makanan ringan. Makanan segera adalah jenis makanan
ready-to-eat
 selepas pesanan.

5 keburukan makanan ringan

Semakin banyak makanan ringan yang anda makan, semakin kecil kemungkinan anda menggunakan nutrien penting yang bergantung pada tubuh anda.

Anda tahu bahawa makanan ringan boleh merosakkan kesihatan anda, tetapi mungkin tidak mengetahui mengenai kesannya terhadap fungsi otak anda.

Masalah ingatan dan pembelajaran

Satu kajian yang diterbitkan dalam American Journal of Clinical Nutrition pada 2011 menunjukkan bahawa orang sihat yang makan makanan ringan selama 5 hari ujian kognitifnya kurang baik yang mana mengukur perhatian, kelajuan dan mood.

Ini mungkin berpunca daripada pemakanan toksik yang boleh menyebabkan tindak balas kimia tertentu yang menyebabkan keradangan di kawasan
 hipokampus otak yang berkaitan dengan ingatan dan pengiktirafan khusus.

Diet yang tinggi gula dan lemak boleh menindih aktiviti peptida otak yang dipanggil BDNF (faktor neurotropik yang berasal dari otak) yang membantu dengan pembentukan pembelajaran dan memori.

Selain itu, otak mengandungi sinaps yang bertanggungjawab untuk
pembelajaran dan ingatan
. Makan terlalu banyak kalori boleh mengganggu pengeluaran yang sihat dan berfungsi dengan sinapsinya.

Keburukan makanan ringan – tingkatkan risiko demensia

Ini telah menjadi salah satu penemuan paling menakutkan yang berkaitan dengan pengambilan makanan ringan.

Anda mungkin tahu bahawa insulin dihasilkan di pankreas dan membantu dalam pengangkutan glukosa. Insulin juga dihasilkan di otak yang mana ia membantu dalam membawa isyarat antara sel-sel saraf dan membentuk kenangan.

Satu kajian yang dijalankan di Universiti Brown menunjukkan bahawa terlalu banyak
makanan berlemak
 dan gula-gula boleh meningkatkan tahap insulin dalam tubuh kita.

Sama seperti
kes diabetes jenis II
, dengan tahap insulin yang lebih tinggi, otak berhenti bertindak balas terhadap hormon ini dan menjadi tahan terhadapnya.

Ini dapat mengehadkan keupayaan untuk berfikir, mengingat atau mencipta kenangan, sehingga meningkatkan
 risiko demensia.

Mengurangkan keupayaan mengawal selera makan

Pengambilan lemak
trans yang terdapat dalam makanan digoreng dan diproses boleh menghantar isyarat campuran ke otak yang menjadikannya sukar memproses apa yang ada telah makan dan kelaparan.

Ini mungkin penyebab anda makan terlalu banyak . fungsi otak yang sihat memerlukan dos harian asid lemak pentng seperti omega-6 dan omega-3.

Kekurangan dua unsur ini meningkatkan risiko gangguan tumpuan, demensia, bipolat dan masalah lain yang berkait dengan otak.

Satu kajian pada 2011 menunjukkan bahawa lemak trans boleh menyebabkan keradangan di hipotalamus, bahagian otak yang mengandungi neuron untuk
mengawal berat badan.

Menyebabkan kemurungan

Banyak kajian menunjukkan bahawa makan makanan yang tinggi gula dan lemak sebenarnya mengubah aktiviti kimia otak menjadikannya lebih bergantung pada makanan tersebut.

Satu kajian yang dijalankan di Universiti Montreal terhadap tikus menunjukkan bahawa ia mengalami simptom penarikan selepas diet makanan ringan biasa dihentikan.

Pada manusia, simptom penarikan ini boleh menyebabkan ketidakupayaan menangani tekanan, membuat anda berasa tertekan dan akhirnya akan kembali kepada makanan tersebut untuk menghibur diri dan mengendalikan perasaan itu.

Ketidakseimbangan asid lemak juga adalah satu sebab orang yang mengambil lebih banyak makanan ringan mempunyai
risiko kemurungan yang lebih tinggi
.

Kurang sabar

Perasaan kurang sabar disebabkan oleh anda tidak mampu mengawal keinginan atau nafsu makan.

Makan kek cawan atau donat yang manis boleh meningkatkan kadar gula dalam darah buat sementara waktu sehingga anda berasa gembira dan puas tetapi sebaik sahaja ia kembali normal, anda akan berasa lebih mudah marah.

Konklusi

Jadi apabila sudah menyedari tentang keburukan makanan ringan, pastikan selepas ini anda mengubah corak pemakanan anda dengan mengutamakan pemakanan seimbang dan sihat, okay?


Periksa 'Blood Pressure' Di Rumah, Ini 5 Tip Penting Beli Alat Tekanan Darah!

Pada masa kini, mungkin ada sebahagian daripada kita yang sudah memiliki
alat tekanan darah terbaik
 di rumah  yang
digunakan
untuk memeriksa tekanan darah
 sama ada ia berada pada
keadaan yang normal atau tidak
.

Bagi mereka yang belum lagi mempunyai mesin
 tekanan darah di rumah
, anda pasti ada beberapa persoalan.

Adakah ia satu keperluan dan jika ya, bagaimana ingin membeli alat tekanan darah yang betul? Ini jawapan untuk kerungsingan anda itu.

Untuk mendapatkan lebih banyak info tentang Kesihatan Jantung, sila dapatkannya
di sini.

Perlukah saya memiliki alat tekanan darah di rumah?

Bagi mereka yang mempunyai persoalan seperti ini, kami senaraikan beberapa sebab mengapa anda mesti memiliki sekurang-kurangnya satu mesin
tekanan darah di rumah
.

#1. Membantu diagnosis awal

Anda mungkin agak malas atau berasa leceh ke klinik semata-mata
untuk memeriksa tekanan darah
anda.

Akibatnya, anda bertangguh dan terus tidak jadi pergi ke klinik.

Namun, dengan adanya mesin di rumah, anda boleh melakukannya setiap hari. Ini akan membantu anda mengetahui dengan lebih awal sekiranya anda mendapat tekanan darah tinggi atau tidak.

#2. Mengenal pasti keberkesanan rawatan anda

Salah satu cara untuk mengetahui sekiranya perubahan gaya hidup atau rawatan memberi kesan positif atau tidak adalah dengan melihat kepada tekanan darah secara kerap.

Dengan cara ini, doktor akan dapat membantu anda
 menentukan rawatan yang bersesuaian
pada masa akan datang bagi sebarang keadaan kesihatan yang dialami.

#3. Kurangkan kos pemeriksaan

Dengan sekali pembelian, anda sebenarnya membantu diri anda sendiri mengurangkan kos untuk
melakukan pemeriksaan tekanan darah
 di klinik atau hospital.

Ia juga bukan hanya menjimatkan kos pemeriksaan, malah menjimatkan masa dan tenaga kerana anda boleh melakukannya di rumah sahaja.

Ini panduan untuk anda membeli alat tekanan darah yang betul

Terdapat 5 perkara yang perlu anda pertimbangkan sebelum mula membeli mesin tekanan darah peribadi anda.

#1. Saiz
cuff
 mesin tekanan darah

Saiz yang dimaksudkan di sini adalah saiz lilitan yang akan dipakai pada lengan anda.

Kafling atau
cuff
 yang tidak sesuai dengan saiz lengan anda akan memberikan bacaan
tekanan darah yang kurang tepat.
 Ikuti saiz di bawah ini:

Saiz kecil dewasa: saiz lilitan kafling antara 22 hingga 26 cm

Saiz sederhana dewasa: saiz lilitan kafling antara 27 hingga 34 cm

Saiz besar dewasa: saiz lilitan kafling antara 35 hingga 44 cm

#2. Pilih kafling lengan berbanding kafling pergelangan tangan

Pada masa sekarang, terdapat beberapa jenis alat tekanan darah bergantung kepada jenis kafling.

Ada kafling yang digunakan pada lengan dan ada juga yang digunakan pada pergelangan tangan.

Untuk pilihan yang baik, pilihlah mesin
tekanan darah automatik yang
 menggunakan kafling pada bahagian lengan tangan.

Ia disebut sebagai mesin tekanan darah brakial kerana bacaannya lebih tepat berbanding kafling pergelangan tangan.

#3. Pilih alat tekanan darah yang tidak terlalu mahal

Kita mungkin lebih sukakan mesin yang agak canggih, namun ia mungkin tidak perlu dan hanya membazirkan wang anda.

Ada mesin yang mungkin mempunyai ciri
bluetooth
 di mana ia akan menyimpan data bacaan tekanan darah anda pada aplikasi telefon anda.

Ciri-ciri seperti ini mungkin nampak canggih, tetapi anda mungkin perlu mengeluarkan kos pembelian yang lebih mahal.

Cukup sekadar membeli mesin
bacaan tekanan darah automatik
yang biasa.

#4. Semak ketepatan alat tersebut

Untuk lebih meyakinkan anda dengan mesin yang dibeli, bawanya ke klinik atau doktor yang merawat anda untuk menguji ketepatannya terlebih dahulu.

Sekiranya bacaan nombor sistolik
 atau nombor atas berada dalam lingkungan 10 mata dengan bacaan mesin di klinik, ia biasanya tepat dan boleh digunakan.

Anda mungkin perlu menguji ketepatannya semula dalam tempoh dua atau tiga tahun selepas penggunaan.

#5. Ambil tiga kali bacaan automatik

Bagi menentukan lagi ketepatan mesin yang digunakan, ambil tiga kali bacaan tekanan darah secara automatik.

Ada sesetengah mesin yang akan mengambil bacaan ini secara automatik setiap kali anda menggunakannya.

Mesin akan mengambil bacaan pertama, kemudian akan menunggu sekitar 30 hingga 60 saat sebelum mengambil bacaan kedua.

Selepas bacaan kedua diambil, ia akan menunggu lagi antara 30 hingga 60 saat sebelum merekodkan bacaan ketiga pula.

Cara ini akan memberikan
bacaan tekanan darah purata
 kepada anda bagi ketiga-tiga bacaan yang telah diambil.


Ini 7 Punca Badan Naik Bintik Merah, Jangan Biarkan!

Naik bintik merah pada kulit merupakan satu perkara yang merisaukan, lebih-lebih lagi jika punca di sebalik masalah tersebut tidak diketahui.

Kadangkala ia cuma gatal-gatal biasa. Tetapi, bintik merah pada kulit juga boleh berlaku disebabkan penyakit seperti kurap atau kayap yang perlukan perhatian lebih daripada doktor.

Jika bintik merah yang naik pada kulit disertai dengan rasa gatal-gatal, ia mungkin menandakan jangkitan atau masalah kulit yang kronik.

Untuk pengetahuan anda, bintik merah atau ruam boleh terjadi disebabkan pelbagai perkara.

Oleh sebab itu, pastikan anda berjumpa dengan doktor untuk menentukan penyebab sebenar masalah kulit yang dialami.

Walau bagaimanapun, jangan sesekali lakukan diagnosis sendiri tanpa sebarang nasihat daripada doktor.

Jika anda ingin tahu perkara apakah yang boleh menyebabkan kulit anda naik bintik merah, jom baca artikel yang kami sediakan di bawah.

Untuk mendapatkan lebih banyak info berkenaan kesihatan kulit, anda boleh klik
di sini
.

1.

Bintik merah pada kulit disebabkan ruam panas

Jangan salah sangka,
ruam panas bukan hanya berlaku pada bayi sahaja.
 Ia juga boleh berlaku kepada orang dewasa!

Ruam panas terjadi apabila liang peluh tersumbat lalu memerangkap peluh di bawah lapisan kulit. Akibatnya, kulit akan naik bintik merah yang kadangkala membengkak, mengelembung dan berair.

Selalunya, ruam panas akan berlaku pada kawasan badan yang banyak mengalami geseran dengan baju, contohnya pada kawasan leher, bahu dan dada.

Namun, ia juga boleh berlaku pada kawasan ketiak, siku dan juga celah kelengkang. Mereka yang kerap berpeluh dan tinggal di kawasan panas lebih berisiko untuk mengalami ruam jenis ini.

2. Dermatitis sentuh (
contact dermatitis
)

Dermatitis sentuh merupakan sejenis ruam merah yang berlaku setelah anda bersentuhan dengan sesuatu bahan yang boleh mencetuskan reaksi alergi.

Kondisi ini tidak berjangkit, namun boleh menyebabkan ketidakselesaan kepada penghidapnya.

Mereka yang menghidap
dermatitis sentuh
 boleh mengalami ruam atau bintik merah setelah menyentuh objek seperti
barang kemas,
 sabun,
minyak wangi
 dan juga tumbuh-tumbuhan tertentu.

3.

Masalah bintik merah pada kulit disebabkan kayap

Kayap atau
shingles
 merupakan
sejenis ruam merah yang menyakitkan
 dan boleh naik pada bahagian muka atau badan.

Sebelum ruam tersebut berlaku, selalunya pesakit akan rasa tidak sihat.

Manakala, kawasan kulit yang dipengaruhi pula akan mula mengeluarkan bintik merah yang gatal-gatal dalam masa 7 hingga 10 hari. Lama kelamaan, lepuh tersebut akan mula kering dan berkudis.

Tanda awal anda diserang kayap ialah rasa sakit pada kawasan kulit yang dijangkiti dan pening kepala. Jika anda mengalami kayap, berjumpalah doktor untuk rawatan lanjut.

4.

Bintik merah pada kulit disebabkan mandi air kotor

Kadangkala, bintik merah pada kulit badan boleh terjadi disebabkan
swimmer’s itch atau cercarial dermatitis
, yang berlaku apabila badan mengalami reaksi alergi terhadap parasit mikoskopik yang tinggal di dalam air.

Parasit ini berasal daripada siput yang dijangkiti dan boleh mencemarkan air laut, sungai, kolam dan tasik.

Jika parasit ini melekat pada manusia, ia akan membenamkan diri ke dalam kulit dan menyebabkan timbulnya bintik merah serta ruam gatal yang menyebabkan reaksi alergi.

Kanak-kanak merupakan golongan yang amat berisiko untuk mengalami
swimmer’s itch
.

Disebabkan parasit ini lebih suka berumah di kawasan yang cetek, mereka mungkin akan ‘melekat’ pada badan kanak-kanak yang mandi di sekitar kawasan ini.

5.

Kurap

Kurap merupakan sejenis jangkitan kulit yang disebabkan oleh fungus. Ia turut dikenali dengan nama
ringworm
 dan akan menyebabkan ruam yang berbentuk cincin pada badan.

Ruam ini juga selalunya berwarna merah, bersisik dan gatal-gatal. Kurap boleh berjangkit sama ada daripada individu ataupun haiwan yang telah dijangkiti.

Oleh sebab itu, jika anda mempunyai ahli keluarga atau kawan yang mempunyai kurap, jangan sesekali kongsi tuala, baju atau sikat jika tidak mahu dijangkiti.

6.

Penyakit kaki, tangan dan mulut (HFMD)

HFMD merupakan sejenis penyakit viral
 yang berlaku dalam kalangan kanak-kanak. Tanda utama penyakit ini adalah luka di dalam mulut, ruam serta bintik merah pada kawasan tangan dan kaki.

Dalam masa yang sama, mereka juga akan diserang demam, sakit tekak dan rasa tidak sihat. Bayi pula akan selalu merengek dan tidak lalu makan disebabkan luka di dalam mulut.

Penyakit yang disebabkan oleh coxsackievirus ini tidak boleh dirawat dan boleh berjangkit.

Salah satu cara untuk
mengelakkan jangkitan HFMD
 adalah dengan membasuh tangan dengan kerap dan mengelakkan sebarang kontak rapat dengan mereka yang telah dijangkiti.

7.

Bintik merah pada kulit disebabkan
lichen planus

Lichen planus
 merupakan satu keadaan yang menyebabkan kulit seseorang membengkak dan gatal-gatal. Ia selalunya dikenal pasti dengan bintik berwarna merah atau ungu pada badan yang berlangsung selama beberapa minggu.

Lichen planus
 juga boleh berlaku di kawasan mulut dan vagina, serta bahagian lain pada badan yang diselaputi membran mukus.

Hingga ke hari ini, masih sedikit informasi yang ada berkaitan
lichen planus
. Malah, ia juga tidak boleh dirawat.

Oleh sebab itu, pesakit hanya akan diberikan ubat-ubatan untuk mengawal simptom yang dialami.

Kesimpulan

Ada banyak perkara yang boleh menyebabkan munculnya bintik merah pada kulit seseorang.

Kadangkala, ia boleh
berlaku disebabkan alergi
atau jangkitan bakteria mahupun virus.

Jika simptom yang anda alami menyebabkan ketidakselesaan, pastikan anda berjumpa doktor dalam kadar yang segera, lebih-lebih lagi jika anda sudah mencuba pelbagai produk
over-the-counter
 yang dijual di farmasi.

Doktor atau ahli dermatologi boleh membantu anda dengan melakukan diagnosis yang betul dan mencadangkan rawatan yang sesuai untuk merawat bintik merah yang anda alami.